
SURAT PERTAMA 

Kepada Saudara Abdul Qodir Zaelani, Tanggerang, Indonesia. 

Assalamualaikum, Semoga Rahmat Allah ke atas orang-orang yang mencari jalan 
menuju kepadaNya. Hamba yang faqir ini telah menerima pesanan dari saudara dan 
memahami maksudnya. 

Perjalanan menuju Allah menerusi petunjuk Hadhrat Baginda Nabi Muhammad 
Rasulullah Sallallahu Alaihi Wasallam dan Hadharat Para Masyaikh Kiram 
Naqshabandiyah Mujaddidiyah adalah menerusi Zikrullah yang sebanyak-banyaknya, 
Muraqabah dengan kaifiyatnya dan mewujudkan ikatan hubungan keruhanian dengan 
Para Masyaikh menerusi amalan Rabitah dengan hati yang ikhlas dan penuh adab 
secara Zahir mahupun Batin. Untuk menjelaskan satu persatu tentang Muqaddimah 
Tariqat serta awal perjalanannya di ruang yang terhad ini adalah tidak memuaskan. 
Untuk memahami dasar-dasar penting Tariqat Naqshabandiyyah Mujaddidiyyah, 
hamba sarankan agar saudara membaca e-buku hamba yang berjudul: 

1. "Asas-Asas Tariqat Naqshabandiyyah Mujaddidiyyah" (Qawaid Naqshabandiyyah) 

2. "Muqaddimah Ar-Risalah Aaliyyah" (Jilid 1) 

3. "Ar-Risalah Al- Aaliyyah" (Jilid 2, 3 & 4) 

Saudara boleh membaca e-buku saya terlebih dahulu dan boleh bertanya jika ada 
sebarang kemusykilan. Doa hamba, mudah-mudahan Allah membuka jalan yang 
selebar-lebarnya untuk saudara menuju Kehadhrat Allah dan diberikan kekuatan 
untuk beramal demi keredhaanNya. 

Akhir kata dari hamba yang dhaif ini, doakanlah juga untuk diri hamba dan seluruh 
Ummat Muslimin di serata alam sehingga ke Hari Qiyamat. 

Wassalamu 'Alaikum Warahmatullahi Wabarakatuh 



Az: 



Faqir Haqir Khak Paey Buzurgan La Syaik Miskin Fani 

Maulawi Jalaluddin Ahmad Ar-Rowi 

Naqshbandi Mujaddidi Uwaisi 

SURAT KEDUA 

Kepada Saudara Abdul Qodir Zaelani, Tanggerang, Indonesia 

Wa'alaikum As-Salam. 

Alhamdulillah, segala puji bagi Allah yang telah memberikan petunjuk dan 
HidayahNya kepada sesiapa sahaja dari kalangan hamba-hambaNya yang beriman 
untuk lebih mendekatkan diri dengan ZatNya Yang Haqq. 

Hamba yang dhaif dan faqir ini telah menerima bimbingan Tariqat dari sebilangan 
Masyaikh. Walaubagaimanapun, Tawajjuh Rabitah hamba kini adalah Syaikh hamba, 
Hadhrat Khwajah Khwajagan Maulana Khan Muhammad Sahib Rahmatullah 'Alaih 
yang kini sedang berada di Khanqah Sirajiah, Kundiyan Sharif, Mianwali, di Pakistan 
dan berusia hampir 90 tahun, agak terlalu uzur untuk melakukan Safar. Beliau adalah 
salah seorang Wali Qutub yang tinggi Martabat Ruhaninya dan amat dikenali di serata 
benua Hindi, terutamanya di Pakistan, Afghanistan, India, England dan Bangladesh. 
Beliau adalah Amir bagi pertubuhan 'Alami Majlis Tahaffuz Khatamun Nubuwwat 
yang memerangi kelompok Ahmadiah Qadiani yang diasaskan oleh Mirza Ghulam 
Qadiani. 

Ciri-ciri seorang Syaikh yang sempurna adalah Zahir menurut Syari'at Sunnah 
Nabawiyyah dan Batin dengan Haqiqat keyakinan terhadap Allah. 

Wallahu A'lam. 



SURAT KETIGA 

Kepada Saudara Abdul Qodir Zaelani, Tanggerang, Indonesia 

Wa'alaikumussalam. 

Semoga Allah memberi petunjuk kepada mereka yang memerlukan petunjuk. Tiada 
manusia yang sempurna kecuali Hadhrat Baginda Nabi Muhammad Rasulullah 
Sallallahu Alaihi Wasallam. Dalam keadaan saudara yang benar-benar memerlukan 
seorang Syaikh Murshid sebagai pembimbing Ruhani, hamba sarankan agar saudara 
melakukan Solat Hajat dan Istikharah di malam hari lalu memohon kepada Allah agar 
ditemukan dengan seorang yang benar-benar dapat membimbing perjalanan Ruhani 
saudara. 

Sesungguhnya bagi setiap hamba-hambaNya yang beriman telah ditetapkan semenjak 
azali dari siapa dia akan memperolehi manafaat bimbingan dan limpahan keruhanian. 
Ikhlaskan hati semata-mata kerana Allah dan perbanyakkanlah Istighfar dan Zikrullah. 
Untuk permulaan, saudara boleh mengamalkan Zikir yang umum iaitu: 

1. Kalimah Baqiyat As-Solihat: Subhanallah Walhamdulillah Wala Ilaha Ilia Allah 
Wallahu Akbar - 100 x pagi dan petang. 

2. Salawat: Allahumma Salli Ala Sayyidina Muhammad Wa'ala Aali Sayyidina 
Muhammad - 100 x pagi dan petang. 

3. Istighfar: Astaghfirullahal 'Azima Wa Atubu Ilaihi - 100 x pagi dan petang. 

Amalkanlah Zikir tersebut setiap hari sambil melakukan Solat Hajat dan Istikharah 
seperti yang telah hamba nyatakan. Bermohonlah dengan bersungguh-sungguh agar 
Allah menemukan saudara dengan seorang Murshid yang dapat membimbing 
perjalanan Ruhani saudara. Semoga Allah memberikan Rahmat dan Hidayat, Amin. 



SURAT KEEMPAT 



Kepada Saudara Abdul Qodir Zaelani, Tanggerang, Indonesia 

Bismillahir Rahmanir Rahim. Alhamdulillah Wassolatu Wassalamu 'Ala Rasulillah 
Wa 'Ala Man Ittaba'ahu Bi Ihsanin Ila Yaumil Qiyamah. Wa Ba'd; 

Surat saudara telah faqir terima dan memahami kandungan isinya. Adapun untuk 
menuruti jalan Silsilah Aaliyyah Naqshabandiyyah adalah dengan limpahan Rahmat 
dan Kekurniaan dari Allah Ta'ala kerana ia merupakan jalan yang terlah ditempuh oleh 
Para Nabiyyin, Siddiqin, Syuhada dan Salihin yang sangat tinggi darjatnya di sisi Allah. 
Hamba yang faqir ini sekali-kali tidak pernah mendakwa bahawa hamba adalah dari 
kalangan mereka, tetapi hamba adalah orang yang mencintai mereka dan perjalanan 
mereka serta beramal dengan panduan dan nasihat mereka kerana mereka senantiasa 
hidup di sisi Allah dan menurut mafhum Hadits Nabawi dari Hadhrat Baginda Nabi 
Muhammad Rasulullah Sallallahu Alaihi Wasallam bersabda, 

"Al-Mar-u Ma' a Man Ahabba". 
Yang bermaksud, seseorang itu pasti akan dapat bersama-sama dengan siapa yang dia 
kasihi. 

Perjalanan Naqshabandiyyah adalah perjalanan Ruhaniah dan sebagai penuntut, kita 
perlu menghubungkan Ruhani kita dengan Ruhaniah Para Masyaikh yang terdahulu 
sehinggalah kepada Hadhrat Baginda Nabi Muhammad Rasulullah Sallallahu Alaihi 
Wasallam berdasarkan perasaan cinta yang ikhlas dan mendalam. Cinta perlu dipupuk 
kerana apabila kita memupuk cinta kita terhadap Allah dan terhadap orang-orang yang 

mencintai Allah, maka gelombang cinta kita itu akan mendapat tindak balas dari orang 
yang kita cinta itu dan natijahnya, suatu masa kelak kita pasti akan dapat bersama 
dengan orang yang kita cintai itu. Atas maksud ini, kita sebagai hamba Allah yang 
menginginkan kebaikan di Dunia dan Akhirat perlulah mencintai Allah, Para NabiNya 
dan Para AhliNya. Cinta dari pihak mereka akan datang dalam limpahan sanubari 
apabila kita terus memikirkan tentang mereka dan memahami perkataan serta ucapan 
mereka. Mereka adalah zat-zat yang hidup dalam meingingati Zat Allah dan 
menggalakkan zat-zat yang lain agar turut mengingati Zat Allah. 

Setelah meminta petunjuk dari Hadhrat Allah Subhanahu Wa Ta'ala berkenaan 
saudara, maka Allah Ta'ala telah memberikan ilham kepada faqir ini untuk menerima 
saudara sebagai Murid. Allah Ta'ala jualah yang telah membukakan hati saudara untuk 
memilih perjalanan ini dan mentaqdirkan saudara dapat menerima limpahan 
Naqshabandiyyah menerusi tulisan hamba. Maka, untuk menyempurnakan nikmat 
kurniaan dari Allah ini, saudara perlulah mengambil Bai'ah. Dengan kedudukan hamba 
yang agak jauh dari saudara, carilah suatu masa yang baik dan sesuai untuk saudara 
melakukan upacara Bai'ah. Saudara boleh melakukannya sendiri sebelum diberikan 
kesempatan bertemu hamba, yang mana jika dapat bertemu, hendaklah 
memperbaharukan Bai'ah dengan adab dan tertib yang sempurna. Adapun untuk 
melakukan Bai'ah secara berseorangan melalui Tariqat Naqshabandiyyah 
Mujaddidiyyah Uwaisiyyah adalah seperti berikut: 

1. Pada waktu sesudah Solat Tsya sebaik-baiknya ketika waktu Tahajjud, ambil Wudhu 
dengan sempurna dan tunaikan Solat dua rakaat dengan niat Taubat dan Hajat. 

2. Setelah memberi Salam, bacalah Surah Al-Fatihah sekali dengan Ta'awwudz dan 
Bismillah, Surah Al-Ikhlas tiga kali dengan Bismillah dan hadiahkan pahala bacaan 
tersebut kepada Hadhrat Baginda Nabi Muhammad Rasulullah Sallallahu Alaihi 
Wasallam dan sekelian Para Masyaikh Akabirin Silsilah Aaliyyah Naqshabandiyyah 
Mujaddidiyyah seperti berikut: "Ya Allah, telah kuhadiahkan seumpama pahala 
bacaan Fatihah dan Qui Huwallah kepada Hadhrat Baginda Nabi Muhammad 
Sallallahu 'Alaihi Wasallam dan sekelian Para Masyaikh Akabirin Silsilah 'Aaliyyah 
Naqshabandiyyah Mujaddidiyyah khasnya kepada Hadhrat Maulawi Jalaluddin 
Ahmad Ar-Rowi," kemudian niatkan di dalam hati hendak melakukan Bai'ah. 

3. Lakukan Rabitah iaitu pertamanya dengan menggambarkan wajah hamba yang faqir 
ini dalam fikiran dan membayangkan Ruhani hamba sedang berhadapan dengan 
Ruhani saudara dan kemudian menempati tubuh badan saudara. Setelah dapat 
membayangkan Ruhaniah hamba di dalam tubuh badan saudara, hendaklah 
membayangkan Ruhaniah Hadhrat Baginda Nabi Muhammad Rasulullah Sallallahu 
Alaihi Wasallam berada berhadapan dengan diri. Kemudian bayangkan saudara 
sedang duduk berhadapan dengan Baginda Nabi Sallallahu Alaihi Wasallam dalam 
keadaan duduk antara dua sujud sambil memegang tangan Baginda Nabi Sallallahu 

'Alaihi Wasallam dan menerima limpahan darinya. Setelah dapat menggambarkan 
bayangan gambaran tersebut di dalam hati dan fikiran, maka ucapkanlah: 

1. A'uzu Billahi Minasyaitanir Rajim. Bismillahir Rahmanir Rahim. 

2. Astaghfirullaha Rabbi Min Kulli Zanbin Wa Atubu Ilaih - 3 X 

3. Ashhadu An La Ilaha Ilia Allah Wahdahu La Syarika Lahu, Wa Ashhadu Anna 
Muhammadan 'Abduhu Wa Rasuluhu - 3 x 

4. Aamantu Billahi Wa Malaaikatihi Wa Kutubihi Wa Rusulihi Wal-Yaumil- 
Aakhir Wal-Qadri Khairihi Wa Syarrihi Minallahi Ta'ala Wal-Ba'tsi Ba'dal- 
Maut. 

Setelah melakukan seperti yang dinyatakan, hendaklah mengangkat tangan berdoa 
Kehadhrat Allah Subhanahu Wa Ta'ala agar Dia memberikan limpahan Rahmat dan 
Keberkatan atas niat menempuh perjalanan Ruhaniah. Seterusnya, saudara boleh 
beramal dengan Kaifiyat Zikir Ismu Zat iaitu mengucapkan lafaz Allah Allah di dalam 
hati sambil menongkatkan lidah ke langit-langit dengan cepat dan laju sebanyak- 
banyaknya. Bagi Murid permulaan hendaklah berzikir sebanyak dua puluh empat ribu 
sehari semalam. Sebelum bezikir Ismu Zat, lakukan Kaifiyatnya terlebih dahulu iaitu 
mengucapkan Istighfar Taubat sebanyak 25 kali, kemudian membaca Surah Fatihah 
beserta Ta'awwudz dan Bismillah sekali, Surah Al-Ikhlas dengan Bismillah sebanyak 
tiga kali dan hadiahkan pahalanya kepada sekelian Rauhaniah Para Masyaikh Akabirin 
Silsilah Aaliyyah Naqshabandiyyah Mujaddidiyyah Uwaisiyyah. Kemudian, 
bayangkan bahawa diri sudah mati, dimandikan orang, dikapankan orang dan 
dihantarkan orang jenazah diri kita ke dalam liang lahad. Ucapkan Allah Allah di 
dalam hati sambil membayangkan limpahan Faidhz dari arah atas mengalir terlimpah 
ke hati iaitu Latifah Qalb yang kedudukannya adalah di bawah tetek kiri pada 
anggaran dua jari dan condong sedikit ke arah ketiak. Perlu berzikir menyebut Allah 
Allah dari kedudukan tersebut tanpa suara dan tanpa menggerakkan lidah. Tumpukan 
pandangan Batin terhadap kedudukan Latifah Qalb dan pastikan Qalb memberikan 
tumpuan Tawajjuhnya terhadap pengucapan lafaz Allah Allah. Ini dinamakan Wuquf 
Qalbi. Ketika mengucapkan Allah Allah, hendaklah memahamkan makna lafaz 
tersebut, janganlah sekadar menyebut tanpa memahami maknanya kerana yang 
sedemikian itu seumpama seekor burung kakak tua. Adapun makna lafaz Allah ialah: 
"Nama bagi Zat yang Wajib wujudNya serta terhimpun padaNya segala sifat 
kesempurnaan dan suci dari sebarang kelemahan dan kekurangan." Hendaklah tekun 
memperbanyakkan Zikir Khafi ini sambil berjalan, bangun, berbaring dan duduk 
sambil membayangkan limpahan dari Allah terlimpah ke hati kita. Jika ketika sedang 
berzikir, fikiran kita dihanyutkan dengan memikiri sesuatu yang selain Allah, cepat- 
cepat ucapkan kalimah Baz Gasht seperti berikut: 

"Ilahi Anta Maqsudi Wa Ridhaka Matlubi, A'tini Mahabbataka Wa Ma'rifataka. " 

Ya Tuhanku, Engkaulah maksudku dan Keridhaan Engkaulah yang ku tuntut, 

Kurniakanlah Cinta Kasih Sayang dan Ma'rif at ZatMu. 

Demikianlah secara ringkas yang dapat hamba jelaskan mengenai persoalan saudara. 

Mudah-mudahan Allah Ta'ala memberikan Taufiq. 

Wassalamu'alaikum Warahmatullah. 

SURAT KELIMA 

Kepada Saudara Abdul Qodir Zaelani, Tanggerang, Indonesia 

Asyra'u Bismillahi Wassolatu Wassalamu 'Ala Rasulillah. 

Berkenaan mengambil Wudhu dengan sempurna adalah dengan memelihara perkara 
yang Rukun dengan syaratnya dan melaksanakan yang Sunnah dengan adabnya. 

1. Mulakan dengan Bismillah dan niat Wudhu di dalam hati jika tidak mengetahuinya 
dalam Bahasa Arab iaitu "Sahaja aku mengambil wudhu untuk mengangkat hadas 
kecil fardhu ke atas aku kerana Allah Ta'ala" sambil mengadap ke arah Qiblat dan 
membasuh kedua pergelangan tangan dengan Air Mutlaq iaitu air yang bersih samada 
dari paip air ataupun dari kolam dan sebagainya, sebanyak tiga kali. 

2. Berkumur sebanyak tiga kali. 

3. Basuh hidung dengan Istinshaq yakni menyedutkan sedikit air ke dalam rongga 
hidung sebanyak tiga kali. Ketiga-tiga perkara ini adalah Sunnah. 

4. Membasuh muka sebanyak tiga kali dari anak rambut di dahi sehingga ke dagu dan 
dari anak telinga kanan hingga ke anak telinga kiri. Jika terlebih tidak mengapa namun 
jangan sampai seperti membasuh kepala. Bersihkan anggota-anggota wajah dengan 
tapak jari. 

5. Membasuh kedua tangan sehingga ke anak siku atau atas sedikit tidak mengapa 
senyak tiga kali dan dimulakan dengan tangan kanan. 

6. Menyapu air di kepala. Sekali sudah memadai namun tiga kali adalah Sunnah. 
Sebaiknya ialah seperempat dari bahagian kepala iaitu dalam anggaran satu tapak 
tangan di atas kepala. Dengan air dari tangan tadi bersihkan dengan jari kedua belah 
telinga kanan dan kiri. 

7. Basuh kedua kaki kanan dan kiri sehingga ke paras buku lali atau ke paras betis dan 
menyelai-nyelai anak-anak jari kaki dengan anak jari tangan. Keempat-empat perkara 
di atas adalah Rukun yang wajib. Sesudah selesai, mengadap Qiblat sambil membaca 
doa: 

"Ashhadu An La Ilaha Ilia Allah Wahdahu La Syarikalah, 

Wa Ashhadu Anna Muhammadan 'Abduhu Warasuluh. 

Allahummaj'alni Minattawwabina Wal Mutatohhirin. " 

Selesai Wudhu. 



I n 2 

i Talaluddin Ann 



©2013/ 1434 Hadhrat Maulawi Jalaluddin Ahmad Ar-Rowi 'Ufiya 'Anhu 






1 

I 

I 
i 

i 

i 

i 

l 



Kaifiyat Solat Taubat dan Hajat dua rakaat adalah seperti berikut: 



1 



Rasail Ar-Rowi Jilid Pertama 



Mengadap Qiblat atas kain sejadah dan niat, "Sahaja aku Solat Sunnat Taubat dan 
Hajat dua rakaat kerana Allah Ta'ala." Lalu mengucapkan Takbir "Allahu Akbar" dan 

Qiyam. Baca Surah Al-Fatihah beserta Bismillah dan Surah Al-Ikhlas tiga kali dalam 
rakaat pertama tanpa Bismillah, kemudian Ruku' sambil mengucapkan "Subhana 
Rabbiyal-'Azhim" sebanyak tiga kali, I'tidal, Sujud dengan mengucapkan "Subhana 
Rabbiyal-A'la" sebanyak tiga kali, duduk Qa'adah antara dua sujud, Sujud sekali lagi 
dengan ucapan Tasbih tadi dan kemudian bangkit lalu Qiyam. Baca seperti di rakaat 
pertama tadi iaitu Surah Fatihah dan Qulhuwallah dan seterusnya sama sehingga Sujud 
yang terakhir lalu duduk untuk Tahiyyat serta membaca: 

"Attahiyyatu Lilian. Assalamu 'Alaika Ayyuhan Nabiyyu Warahmatullahi 
Wabarakatuh. Assalamu 'Alaina Wa 'Ala 'Ibadillahis Solihin. Ashhadu An La Ilaha 
Ilia Allah, Wa Ashhadu Anna Muhammadan 'Abduhu Wa Rasuluh. Allahumma Solli 
'Ala Sayyidina Muhammad Wa'ala Aali Sayyidina Muhammad. " 

Kemudian memberi Salam sambil menoleh ke kanan dan sekali lagi Salam sambil 
menoleh ke kiri. 

Adapun wajah hamba tidaklah begitu penting, yang mustahak adalah menggambarkan 
Ruhani secara khayalan. Semoga Allah memudahkan segala urusan. Wassalam 

Faqir Haqir Khak Paey Buzurgan 
Jalaluddin Ahmad 

SURAT KEENAM 



Kepada Saudara Abdul Qodir Zaelani, Tanggerang, Indonesia 

Wa'alaikumussalam. 

Berkenaan mengambarkan Ruhani secara khayalan bermaksud kita membayangkan 
dalam ruang fikiran kita bayangan wajah atau bayangan tubuh seseorang yang kita 
ingin maksudkan seolah olah kita sedang melihatnya berada di hadapan kita. Hadhrat 
Baginda Nabi Muhammad Rasulullah Sallallahu Alaihi Wasallam bersabda: 

"An Ta'budullaha Ka Annaka Tarahu" 

Hendaklah seseorang kamu menyembah Allah dalam keadaan seolah-olah kamu 
melihatNya. 

Hadits ini bermaksud bahawa dalam mewujudkan hubungan Ruhani dengan Allah 
Subhanahu Wa Ta'ala, kita perlu menghadirkan bayangan ini. 

Oleh kerana Allah Subhanahu Wa Ta'ala adalah Maha Tinggi dan tidak menyerupai 
sebarang makhluk, kita hanya dapat membayangkan limpahan Nur FaidhzNya yang 
datang dari arah atas di hadapan kita. Adapun "atas" bukanlah bermaksud 
menyatakan bahawa Allah itu bertempat, tetapi bagi menunjukkan ketinggian ZatNya 
Yang Maha Mulia. Adapun untuk mewujudkan hubungan Ruhani dengan Hadhrat 
Baginda Nabi Muhammad Rasulullah Sallallahu Alaihi Wasallam, perlulah 
menghadirkan bayangan Ruhani baginda secara khayalan, sepertimana Hadhrat Uwais 
Al-Qarani berkhayal tentang rupa wajah dan keadaan tubuh Baginda Rasulullah 
Sallallahu Alaihi Wasallam. Dalam hal keadaan beliau yang tidak pernah melihat 
Baginda Rasulullah Sallallahu Alaihi Wasallam secara jasmani, beliau dapat 
mewujudkan ikatan perhubungan Ruhaniah dengan Baginda Sallallahu Alaihi 
Wasallam secara Batin. 

Adapun untuk mewujudkan hubungan Ruhaniah dengan Para Masyaikh juga perlu 
secara demikian, kita mengkhayalkan Ruhaniah mereka. Gambaran yang tidak begitu 
jelas tidak mengapa asalkan adab dapat diberikan perhatian, sepertimana dalam 
keadaan zahir adab perlu dijaga ketika bersama mereka, begitulah juga dalam keadaan 
batin juga adab perlu dijaga. 

Membayangkan Ruhaniah secara khayalan adalah proses Rabitah yang cuma perlu 
dilakukan di dalam fikiran dan hati sahaja. Oleh kerana kebanyakan Salik Mubtadi 
yang lemah dalam menggunakan kemampuan fikiran dan hatinya, maka sebahagian 
Masyaikh membenarkan penggunaan gambar foto Syeikh hanya untuk tujuan Rabitah, 
bukan atas maksud lain. Hadhrat Baginda Rasulullah Sallallahu Alaihi Wasallam 
adalah makhluk, begitu juga Para Masyaikh adalah makhluk, maka kerana itu 
Ruhaniah mereka dapat dibuatkan gambaran secara khayalan. Sedangkan Allah tidak 
menyerupai makhluk dan tiada sesuatupun yang dapat menyerupai Allah. 

Para Masyaikh di Nusantara dan Timur Tengah kebanyakannya membenarkan 
penggunaan gambar foto untuk tujuan Rabitah, namun Para Masyaikh Khurasan dan 
di Tanah Hindi melarang penggunaan gambar meskipun untuk tujuan Rabitah kerana 
ianya bertentangan dengan Sunnah. 

Hamba yang faqir ini sekadar mengikut tindakan dan pengamalan Para Masyaikh dan 
lebih cenderung dengan pemahaman Masyaikh Khurasan dan Tanah Hindi. Namun 
atas tujuan Rabitah Guru dan Murid, hamba sertakan foto hamba yang faqir ini dengan 
tujuan yang dimaksudkan. Semoga Allah memberikan Taufiq. 

Wassalam. 

Faqir Jalalludin Ahmad 



1 13 2 

i Talaluddin Ann 



©2013/ 1434 Hadhrat Maulawi Jalaluddin Ahmad Ar-Rowi 'Ufiya 'Anhu 



Rasail Ar-Rowi Jilid Pertama 



1 
I 

i 

I 
i 

i 

i 

i 

i 

I 



SURAT KETUJUH 



Kepada Saudara Abdul Qodir Zaelani, Tanggerang, Indonesia 

Wa'alaikumussalam. Nahmaduhu Wa Nusolli 'Ala Rasulihil Karim, Amma Ba'du. 

Adapun Kaifiyat Zikir Ismu Zat pada Latifah Qalb perlulah dilakukan oleh seseorang 
Salik yang Mubtadi setiap hari sehinggalah terhasilnya warid iaitu sifat Kemalaikatan 
yang begitu cenderung untuk mentaati segala perintah Allah. 

Pada masa tersebut, hendaklah teguh berpegang dengan Sunnah Nabawiyah dalam 
setiap hal dan keadaan dengan mengerjakan Solat lima waktu. Amalkan pembacaan 
doa-doa Masnun dan banyakkan membaca Al-Quran. Amalkan pembacaan Syajarah 
Tayyibah kerana ianya akan menguatkan hubungan Ruhaniah dengan sekelian Para 
Masyaikh Akabirin Silsilah Aliyah Naqshbandiyah Mujaddidiyah. 

Pada waktu khusus bayangkan limpahan faidhz dari arah Arash terlimpah kepada hati 
Latifah Qalb Ruhaniah Hadhrat Baginda Nabi Muhammad Rasulullah Sallallahu Alaihi 
Wasallam dan bayangkan limpahan tersebut terlimpah ke dada Hadhrat Sayyidina Abu 
Bakar As-Siddiq Radhiyallahu Anhu dan dari dadanya ke dada Hadhrat Salman Al- 
Farisi Radhiyallahu Anhu. 

Demikianlah seterusnya menurut silsilah Syajarah Tayyibah yang mulia sehingga perlu 
dibayangkan setiap Para Masyaikh menerima limpahan Faidhz tersebut sehinggalah 
kepada hamba yang faqir lagi miskin ini. Seterusnya perlulah membayangkan Faidhz 
dari dada faqir terlimpah ke dadamu menuju ke Latifah Qalb. 

Bayangan limpahan faidhz tersebut perlu dikekalkan dalam bayangan fikiran sambil 
lidah hati menyebut Allah-Allah. Ketika waktu yang umum, perhatikan limpahan 
Faidhz tersebut dengan mata hati sambil Wuquf Qalbi iaitu diri memberikan 
tumpuannya terhadap hati dan hati pula sedang memberikan tumpuan terhadap Allah. 

Untuk memudahkan Musyahadah melihat limpahan Faidhz tersebut perlulah 
melakukan Zikrullah sebanyak-banyaknya. Maka kerana itulah Para Masyaikh telah 
menetapkan sejumlah bilangan dua puluh empat ribu sehari semalam yang boleh 
dilakukan dalam tempoh dua setengah jam. 

Wabillahi Taufiq Wal Hidayah Wassalamu 'Alaikum Warahmatullahi Wa Barakatuh. 

Faqir Jalaluddin Ahmad Ar-Rowi 'Ufiya Anhu 

SURAT KELAPAN 

Kepada Saudara Abdul Qodir Zaelani, Tanggerang, Indonesia 

Wa'alaikumussalam. Bismihi Ta'ala Wa BihiNasta'in. 

Bai'ah seorang Murid dengan seseorang Syeikh samada secara zahir mahupun batin 
adalah bererti dia berbai'ah dengan Hadhrat Baginda Nabi Muhammad Rasulullah 
Sallallahu 'Alaihi Wasallam dan seseorang yang berbai'ah dengan Rasulullah Sallallahu 
'Alaihi Wasallam adalah bererti dia berbai'ah dengan Allah Subhanahu Wa Ta'ala. Jika 
upacara Bai'ah secara Uwaisi telah dilakukan maka ianya sudah mencukupi. Faqir 
sentiasa berdoa kepada Allah agar Dia menerima segala niat kamu yang baik untuk 
mencintaiNya. Kuatkan diri dengan beramal ibadah dan teguh menuruti Sunnah. 
Berzikir Allah Allah di dalam hati sambil berjalan, duduk, bangun dan berdiri dalam 
keadaan mata hati sentiasa membayangkan limpahan faidhz terlimpah pada Latifah 
Qalb. Perbanyakkan doa kepada Allah agar Dia menetapkan kaki kita menuruti jalan 
petunjuk HidayahNya dengan hati yang ikhlas dan suci. Jangan lupa mengkhabarkan 
kepada hamba segala perubahan yang berlaku dalam jiwa dan perasaan dan sekiranya 
ada mimpi-mimpi yang membawa sesuatu perkhabaran. Semoga Allah memberikan 
Taufiq dan RahmatNya. 

Wasallam. 



Faqir Jalaludin Ar-Rowi 'Ufiya ' Anhu 



SURAT KESEMBILAN 

Kepada Saudara Abdul Qodir Zaelani, Tanggerang, Indonesia 

Wa'alaikumussalam Wa Rahmatullahi Wa Barakatuh Wa Maghfiratuhu. La Haula 

Wa La Quwwata Ilia Billah. 

Faqir di sini mendoakan kamu sejahtera. Ilmu yang tersurat tidak akan dapat 
menjelaskan sesuatu yang tersirat jika tidak difahami dan dikaji dengan mendalam. 
Kefahaman hanya datang dari sumber Yang Maha Satu. Di sisiNya tersimpan segala 
khazanah ilmu yang tak mampu ditanggung oleh jiwa-jiwa yang lemah. Al-Quran 
adalah sumber Ma'rifat dan Hadits Rasulullah Sallallahu Alaihi Wasallam adalah 
sumber Tariqat. Kedua-duanya adalah untuk mencapai kesempurnaan Syari'at dan 
Haqiqat. Karangan perkataan hamba yang dhaif ini tidaklah sebanding dengan 
perktaan Kalam Allah dan Rasul. Adalah lebih baik untuk seseorang yang memulakan 
perjalanan menuju Allah mempelajari dan memahami perkataan-perkataan Allah 
kerana darjat ketinggian perkataan Allah adalah mengatasi segala kemuliaan perkataan 
makhluk. 

Tiada daya upaya hamba untuk menggerakkan jari-jemari dan akal fikiran untuk 
berfikir dan mengolahkan perkataan untuk menerbitkan sebarang karangan yang 
seumpama Kalam Allah dan Kalam Rasul. Yang mampu hamba ungkapkan adalah 
jalan untuk mendekati kedua-dua sumber tersebut. 

Tariqat adalah untuk membersihkan hati, ruh dan akal fikiran dari memikirkan sesuatu 
yang selain Allah. Hanya Allah yang menjadi maksud dan hanya keredhaanNya yang 
perlu dituntut. Pohonlah dari Allah perasaan Cinta dan ilmu Ma'rifat terhadap ZatNya. 
Dia yang memimpin kita ke jalanNya dengan pandangan Basirah mata hati. 

Seseorang yang beramal dengan apa yang diketahu olehnya, nescaya Allah Subhanahu 
Wa Ta'ala akan mewariskan untuknya ilmu-ilmu yang tidak pernah diketahui olehnya. 
Adapun berkenaan Ar-Risalah Al-Aliyah jilid keempat akan menyusul terbitannya. 
Hamba yang dhaif ini memohon diberikan ruang masa dan keupayaan dari Allah 
untuk menyempurnakan penulisannya. Doakanlah hamba agar dipermudahkan segala 
urusan. Mudah-mudahan Allah memimpin hamba dengan RahmatNya. 



Wassalam. 



Faqir Jalaluddin Ahmad Ar-Rowi 



SURAT KESEPULUH 

Kepada Saudara Abdul Qodir Zaelani, Tanggerang, Indonesia 

Wa'alaikum As-Salam Warahmatullahi Wabarakatuh. 

Sesungguhnya Allah Maha Memelihara hamba-hambaNya yang sentiasa memohon 
perlindungan dariNya. Tiada yang dapat memberikan sebarang mudharat segala 
apapun yang di langit mahupun yang di bumi dengan berkat Nama Allah Yang Maha 
Suci. 

Adapun berkenaan masaalah kamu, apa yang dapat hamba nyatakan, beramallah 
dengan Ayat Mubarakah iaitu himpunan 33 ayat-ayat suci Al-Quran yang terpilih 
untuk melindungi diri dan keluarga serta harta benda dari segala kejahatan jin, 
manusia dan haiwan yang buas mahupun berbisa. Ayat-ayat ini hamba telah 
memperolehinya dari Hadhrat Syeikh hamba, Hadhrat Khwajah Khwajahgan Maulana 
Khan Muhammad Rahmatullah 'Alaih sewaktu hamba bersuhbah dengannya di 
Khanqah Sirajiah. 

Cara beramal dengannya hendaklah membacanya setiap hari pada waktu pagi dan 
petang. Pagi iaitu dari sesudah Subuh sehinggalah sebelum Zuhur. Petang iaitu dari 
sesudah Asar sehinggalah sebelum Subuh, demi perlindungan untuk diri sendiri. 

Untuk mengubati seseorang yang lain, hendaklah membacanya dengan suara yang 
perlahan dengan agak dapat didengar oleh telinga sendiri, sesudah habis membacanya 
hendaklah ditiupkan kepada orang yang terkena gangguan. Jika dengan sekali bacaan 
tidak memberikan kesan, hendaklah menumpukan kepada bantuan Ruhaniah Para 
Masyaikh dan baca sekali lagi sambil membayangkan limpahan Faidhz mereka 
melenyapkan segala kejahatan Jin serta Iblis, dan kemudian tiupkan kepada pesakit. 
Jika kali kedua tidak berhasil, lakukan Solat Hajat dengan wudhu yang sempurna, 
sesudah salam, baca sekali lagi ayat-ayat Mubarakah tersebut sambil benar-benar 
mengharapkan bantuan Allah menerusi ayat-ayat Suci dari KalamNya yang diberkati, 
lalu hendaklah meniupkannya kepada saudaramu yang sakit. Insya Allah kepadaNya 
kita mohon berharap. 

Cara penyembuhan yang lain adalah dengan cara membacakan ayat-ayat Mubarakah 
tersebut lalu hembuskan kepada sebekas air, lalu diberi minum dan sapukan pada 
seluruh badan. Insya Allah akan terpelihara dia dari gangguan. Sarankan adikmu 
memelihara Solat lima waktu, berzikir dan membaca Al-Quran kerana ianya adalah 
benteng pertahanan Muslim yang paling ampuh dari sebarang gangguan Jin dan 
Syaitan. Sila muat-turun Ayat Mubarakah dari laman hamba dan amalkannya kerana 
hamba sendiri menggunakannya untuk tujuan penyembuhan orang-orang yang 
terkena gangguan dan ianya amat ampuh dan mujarab selagi keyakinan kita teguh 
terhadap Ar-Rabb. Semoga Allah merahmatimu dan membantu segala urusanmu. 

Wassalamu'alaikum Warahmatullah. 

Faqir Jalaluddin Ahmad Ar-Rowi 

Naqshbandi Mujaddidi 'Ufiya Anhu Wa'an Walidaihi 

SURAT KESEBELAS 

Kepada Saudara Bahauddin Jalal Naqshabandi 

Wa'alaikum As-Salam. 

Semoga Rahmat Allah sentiasa terlimpah ke atas orang-orang yang bertemu dan 
berpisah kerana Allah. Hamba yang faqir ini telah menerima kata-kata aluan saudara 
meskipun hamba rasa tidak layak menerimanya, walaubagaimanapun terima kasih 
kerana sudi membaca hasil penulisan saya yang tak seberapa. Harapan hamba, 
dapatlah kiranya risalah-risalah yang hamba karangkan itu dapat menjadi pedoman 
dan panduan untuk mereka yang sedang mencari jalan mahupun yang sudah menemui 
jalan, agar dapatlah ianya menjadi ilmu yang bermanafaat untuk bekalan hidup hamba 
ketika menjalani kehidupan Akhirat kelak. 

Doa hamba untuk sekelian para pembaca agar diberikan taufiq dan hidayah untuk 
terus berjalan atas perjalanan tariqat Sufiyah yang Haqq. 

Wassalam. 

Faqir Haqir Khak Paey Buzurgan La Syaik Miskin, 

Maulawi Jalalludin Ahmad Ar-Rowi 

Naqshbandi Mujaddidi 'Ufiya Anhu Wa'an Walidaihi 

SURAT KEDUABELAS 

Kepada Saudara Nur Ekhsan 

Assalamu'alaikum Warahmatullah. 

Alhamdulillah. Jika saudara berminat, maka boleh ambil bai'ah dan beramal serta 
belajar. Sebaiknya melakukan Solat hajat dan istikharah terlebih dahulu, mohonkan 
kebaikan yang sempurna menerusi perjalanan tariqat ini. 

Wassalam 

Hadhrat Faqir Maulawi Jalaluddin Ahmad Ar-Rowi 'Ufiyallahu 'Anhu 

SURAT KETIGABELAS 

Kepada Saudara Nur Ekhsan 

Assalamu'alaikum Warahmatullah. 

Semoga Allah memberikan kita petunjuk dan Hidayah. Berkenaan minat saudara 
terhadap Tariqat ini, untuk mengamalkannya saudara boleh melakukan Bai'ah. Sama 
ada Bai'ah dilakukan secara zahir mahupun batin. Secara zahir adalah dengan datang 
kepada hamba yang faqir ini untuk tujuan Bai'ah atau jika ada kesukaran, maka boleh 
dilakukan dalam jarak jauh. Khabarkan kepada hamba jika saudara sudah benar-benar 
bersedia. Semoga Allah merahmati. 

Wassalam. 

Faqir Jalaluddin Ahmad Ar-Rowi 'Ufiyallahu 'Anhu 



1 18 2 

i Talaluddin Ann 



©2013/ 1434 Hadhrat Maulawi Jalaluddin Ahmad Ar-Rowi 'Ufiya 'Anhu 



1 
I 

I 



I 

i 



Faqir Jalaluddin Ahmad Ar-Rowi 'Ufiyallahu 'Anhu 

SURAT KEEMPATBELAS 

Kepada Saudara Rahbani Ahmad, Melaka 

Wa'alaikumussalam Warahmatullah. 

Alhamdulillah, semoga Allah merahmati hasratmu dan menjadikan kamu sebagai 
asbab hidayah untuk manusia yang lain. 

Berkenaan permohonan saudara untuk memuat turun risalah-risalah hamba itu, hamba 
izinkan. Segala yang baik adalah merupakan ilham dari Allah manakala yang salah dan 
silap itu adalah dari kelemahan nafsi hamba. Harapan hamba, agar dapatlah para 
penuntut Haqq dapat mengambil manafaat dari segala huraian yang hamba dhaif ini 
berikan. Hanya doa-doa kebaikan dari sekelian hadhrat pembaca yang hamba 
harapkan, mudah-mudahan mereka beroleh petunjuk. 

Wabillahi Taufiq Wal Hidayah Wassalamu 'Alaikum Warahmatullah. 



SURAT KELIMABELAS 

Kepada Saudara Rahbani Ahmad, Melaka 

Assalamu' alaikum Warahmatullahi Wabarakatuh. 

Dari hamba yang dhaif faqir Jalaluddin Ahmad 'Ufiya Anhu kepada saudaraku yang 
berada atas perjalanan Tariqat Silsilah Aliyah Naqshabandiyyah, semoga Allah 
merahmatimu. 

Adapun himpunan tentang perkara asas Tariqat Naqshabandiyyah ada hamba 
karangkan dalam sebuah buku yang berjudul: "Asas-Asas Tariqat Naqshbandiyyah 
Mujaddidiyyah." Adapun yang khusus berkenaan Lataif dan Daerah Imkan ada hamba 
karangkan dalam sebuah risalah yang berjudul: "Miftah Al-Insyirah Fi Lataif Al- 
Asyarah." 

Adapun karangan hamba yang berjudul "Ar-Risalah Al-Aaliyyah" adalah yang lebih 
mencakup secara keseluruhan tentang perjalanan Tariqat Silsilah Aaliyyah 
Naqshabandiyyah Mujaddidiyyah. Risalah ini telah hamba terbitkan secara berjilid 
iaitu Vol. 1, 2, 3 & 4, jilid yang berikutnya bakal menyusul, insya Allah Ta'ala. Risalah 
ini juga ada hamba terbitkan dalam bentuk edisi kecil dengan judul Ar-Risalah Al- 
Aaliyyah [Sughra] yang mengandungi 19 bab. 

' L t , i9 2 

Saudara boleh membaca kesemua penulisan tentang Naqshabandiyyah ini dari laman 
scribd.com hamba dengan carian judul yang tertera, di samping itu saudara boleh juga 
membaca penulisan hamba yang lain yang berkisar tentang perjalanan Para Asfiya dan 
Awliya. Saudara juga boleh memuat turunkan e-buku tersebut dalam format pdf. 
Segala yang baik adalah dari Allah dan yang salah dan silap adalah dari kelemahan 
nafsu hamba yang dhaif. Harapan hamba semoga para penuntut Haqq beroleh 
manafaat dengan apa yang dituntut, mudah-mudahan menjadi asbab keselamatan dan 
kejayaan untuk hidup hamba di Dunia dan Akhirat. 

Wassalamu 'Alaikum Warahmatullah. 

Faqir Jalalludin Ahmad Ar-Rowi 

Naqshbandi Mujaddidi 'Ufiya Anhu Wa'an Walidaihi 

SURAT KEENAMBELAS 

Kepada Saudara Azmi Mohd Hatta 

Bismillahir Rahmaanir Rahiim. Nahmaduhu Wa Nusolli 'Ala Rasulihil Karim, 

Amma Ba'du. 



Semoga Allah membimbing para penuntut Al-Haqq dan mengurniakan petunjuk 
Hidayah kepada mereka. Menurut mafhum Hadits Hadhrat Baginda Nabi Muhammad 
Rasulullah Sallallahu Alaihi Wasallam, 

"Dunia dan segala isinya dilaknat Allah kecuali Para Alim, para penuntut ilmu 
dan segala sesuatu yang membawa kepada Zikrullah." 

Hamba yang dhaif lagi faqir ini tiada apa yang untuk dipelajari kerana hamba sendiri 
akan sentiasa menjadi seorang penuntut Al-Haqq. Walaubagaimanapun dengan taufiq 
Allah, faqir ini memahami maksud hasrat hati saudara dan urusan ini tidaklah hamba 
dapat menolak kerana ianya berkaitan dengan ilmu untuk mengenal Allah dan jalan 
untuk makrifat ZatNya. Jika kenyataan saudara datang dari hati yang ikhlas, maka 
hamba juga bersedia berkhidmat dengan hati yang ikhlas. Untuk menguatkan 
keazaman dan memohon Taufiq dan Hidayah dari Allah, lakukanlah Solat Hajat dan 
Istikharah serta berdoa memohon ketetapan hati untuk belajar menuruti jalan 
perjalanan para Awliya dan Anbiya. Sekiranya hati telah tetap dengan keputusan, 
maka perlulah hadir ke pangkuan hamba untuk mengambil Bai'ah supaya menerima 
limpahan berkah ilmu pengetahuan yang dituntut. Hamba kini menetap di Selayang, 
Batu Caves. Akhir kata, hamba doakan semoga Allah merahmati kamu dengan 
limpahan FaidhzNya. Wassalam. 

Faqir Jalalludin Ahmad Ar-Rowi 'Ufiya 'Anhu 

SURAT KETUJUHBELAS 



Kepada Saudara Sritalan 

Wa'alaikumussalam Warahmatullah. 

Alhamdulillah, hamba yang faqir ini bersyukur kehadhrat Allah kerana ada juga dari 
kalangan hambaNya yang dapat mengambil manafaat dari hasil kerja penulisan hamba 
khususnya terjemahan Doa Kanzil 'Arash. 

Adapun pengamalan doa Kanzil Arash ini amat baik dilakukan dengan niat yang ikhlas 
dan sesuai untuk diamalkan bagi memohon sesuatu hajat, samada hajat Duniawi 
mahupun Ukhrawi. Tiada kaifiyat yang khusus untuk membacanya, sebaik-baiknya 
dalam keadaan berwudhuk namun jika tidak berwudhuk tidak mengapa kerana ini 
merupakan amalan zikirullah dan boleh dibaca pada bila-bila masa sahaja ketika ada 
kelapangan. Sesudah membacanya bolehlah diajukan permohonan doa kepada Allah 
Yang Maha Esa. Sekadar membaca lafaz-lafaz zikir tanpa memahami pengertian makna 
tidak akan memberikan sebarang kesan ruhaniah, namun tetap beroleh pahala kerana 
maksud yang dituntut dari setiap amalan zikir adalah memahami pengertian makna 
lafaz zikir tersebut. Tiada faedah jika tiada memahami makna. Amalan ini adalah 
bersifat umum yakni boleh diamalkan oleh orang-orang awam tanpa memerlukan 
suatu kebenaran yang khusus. Adapun untuk mencapai peningkatan Ruhani dengan 
secra tertib, maka perlu diamalkan zikir yang diperolehi dari Murshid setelah berbai'ah 
dengan mana-mana aliran Tariqat. Amalan zikir yang dilakukan tanpa menerima 
secara khusus dari seseorang Murshid, hanya akan menambahkan pahala tanpa 
memberikan sebarang kesan peningkatan darjat. Semoga Allah memerikan petunjuk 
dan hidayah. 

Wallahu A' lam Bissawab. 

Faqir Jalaluddin Ahmad Ar-Rowi 'Ufiya Anhu 

SURAT KELAPANBELAS 

Kepada Saudara Sritalan 

Bismillahi Walhamdulillahi Wassolatu Wassalamu 'Ala Rasulillah. 

Semoga Allah sentiasa merahmati dan memberkati mereka yang sering menyebut- 
nyebut mengingati Nama-NamaNya dan memujiNya dan mensucikanNya dan 
membesarkanNya dengan kebesaran yang layak bagiNya. 



1 
i 
i 

i 
i 
f 

f 

I 



i Jalaluddin Ann 



©2013/ 1434 Hadhrat Maulawi Jalaluddin Ahmad Ar-Rowi 'Ufiya 'Anhu 






1 



Kepada Saudara Sritalan 



i 



Faqir Jalaluddin Ahmad Ar-Rowi 'Ufiya 'Anhu 



if 

I 

i 



Rasail Ar-Rowi Jilid Pertama 



Mudah-mudahan Allah menerima pujian kita yang amat terbatas ini demi kesucian 
ZatNya Yang Maha Esa, tiada yang bersekutu denganNya. Untuk mendapatkan pahala 
dan barakah yang lebih, amatlah baik saudara menghadiahkan juga pahala bacaan 
untuk seluruh ummat Islam lelaki dan wanita serta mendoakan keampunan untuk 
hamba yang hina ini dan sekelian Muslimin. 



Faqir Jalaluddin Ahmad Ar-Rowi 'Ufiya Anhu 



SURAT KESEMBILANBELAS 



Alhamdulillah, puji dan syukur hanya bagi Allah yang telah memimpin hamba- 
hambaNya untuk menuju kepada keredhaanNya. Doa faqir mudah-mudahan Allah 
melimpahkan keredhaanNya terhadap mereka yang membaca zikir tasbih Kanzul 
Arash ini dan diberkati sepanjang hidupnya dan anak cucunya. Amin. 



SURAT KEDUAPULUH 

Kepada Saudara Mohd. Hanief 

Bismillahi Ta'ala Wassolatu Wassalamu 'Ala Rasulillah. 

Dari hamba yang faqir Jalaluddin Ahmad, kehadhrat saudaraku yang Hanif atas jalan 
Tariqat, semoga Allah merahmatimu dan memberikan kamu petunjuk Hidayat. 

Adapun berkenaan Bai'ah saudara dengan Hadhrat Syeikh Muhammad Hisyam 
Kabbani adalah bai'ah yang sah atas perjalanan Tariqat Naqshbandiyah Haqqaniyah 
yang silsilahnya sampai kepada Hadhrat Syeikh Muhammad Nazim Adil Qubrusi 
Haqqani dan silsilahnya sampai kepada Hadhrat Syeikh Khalid Baghdadi Rahmatullah 
Alaih dan silsilahnya sampai kepada Hadhrat Shah Abdullah Ghulam Ali Dehlawi 
Rahmatullah Alaih dan silsilahnya sampai kepada Hadhrat Mujaddid Alf Tsani Syeikh 
Ahmad Faruqi Sirhindi Rahmatullah Alaih dan silsilahnya sampai kepada Hadhrat 
Shah Bahauddin Naqshbandi Rahmatullah Alaih menerusi Hadhrat Syeikhnya iaitu 
Hadhrat Khwajah Muhammad Baqi Billah Rahmatullah Alaih. Hadhrat Imam Rabbani 
Mujaddid Alf Tsani Syeikh Ahmad Faruqi sebelum mengambil bay' ah dengan Hadhrat 
Khwajah Baqi Billah, sudah pun mengambil bay'ah dari ayahandanya Hadhrat Syeikh 
Abdul Ahad Rahmatullah Alaih yang juga merupakan syeikhnya atas perjalanan 
Tariqat Qadiriyah, Chishtiyah dan Suhrawardiyah serta beberapa silsilah Tariqat lain 
dari beberapa Masyaikh. 

Hamba telah menghuraikan tentang permasaalahan Bay' ah dalam kitab hamba yang 
berjudul Ar-Risalah Al-'Aliyah [Sughra] pada Bab 1 berkenaan Bay'ah dan rujuklah 
pada halaman 135 -136 yang telah hamba nukilkan perkataan Hadhrat Shah 'Abdullah 
Ghulam Ali Dehlawi Rahmatullah Alaih tentang persoalan Bay'ah. 

Bay'ah saudara untuk berada dalam Khandan Silsilah Naqshbandiyah sudah pun 
terhasil menerusi Hadhrat Syeikh Muhammad Hisyam Kabbani. Hamba yang faqir ini 
juga telah pernah mengambil Bay'ah dari beliau pada awal tahun 90'an dan sebelum itu 
hamba telah mengambil Bay'ah dari Hadhrat Syeikh Raja Ashman Shah di Bukit 
Damansara, Kuala Lumpur, yang mana silsilah beliau juga sampai kepada Hadhrat 
Syeikh Muhammad Nazim Haqqani. Menurut Hadhrat Shah Abdullah Ghulam Ali 
Dehlawi Rahmatullah Alaih, jika kita tidak merasakan faedah dari sesuatu kelompok 
maka adalah dibenarkan baginya mencari kelompok yang lain untuk tujuan Bay'ah 
mengambil faedah dan istifadah. 

Adapun Silsilah Tariqat Naqshbandiyah yang melalui Hadhrat Syeikh Nazim Haqqani 
dikenali sebagai Tariqat Naqshbandiyah Haqqaniyah. Pengamalan dan kaifiyat 
zikirnya agak berbeza dengan Tariqat Naqshbandiyah Khalidiyah dan Naqshbandiyah 
Qadiriyah yang masyhur di sekitar rantau Nusantara, dan Naqshbandiyah 
Mujaddidiyah yang masyhur di benua Hindi. Ilmu tentang Lataifnya juga agak berbeza 
dengan apa yang telah dinyatakan oleh sebilangan besar Para Masyaikh 
Naqshbandiyah, khususnya Mujaddidiyah dan Khalidiyah. Walaubagaimanapun, 
perbezaan ini adalah suatu rahmat untuk ummat Muhammad kerana dalam silsilah 
Tariqat yang lain juga menampilkan ilmu Lataif dan Maqamat yang berbeza-beza. 
Adapun bagi hamba yang faqir haqir dhaif dan hina ini hanya mengharapkan limpahan 
kurniaan Faidhz dari Allah Ta'ala menerusi keberkatan Hadhrat Baginda Nabi 
Muhammad Rasulullah Sallallahu Alaihi Wasallam dan sekelian Para Masyaikh 
Naqshbandiyah Mujaddidiyah khasnya Hadhrat Shah Bahauddin Naqshband dan 
Hadhrat Mujaddid Alf Tsani Syeikh Ahmad Faruqi Sirhindi Rahmatullah Alaihima 
dan khasnya menerusi syeikh hamba dan pembimbing ruhani hamba iaitu Hadhrat 
Khwajah Khwajahgan Maulana Khan Muhammad Sahib yang bermastautin di 
Khanqah Sirajiyah, Mianwali, Kundiyan Syarif, Pakistan. Menerusi Hadhrat Khwajah 
Maulana Khan Muhammad Sahib, hamba yang faqir haqir ini menerima limpahan ilmu 
Mujaddidiyah dan Uwaisiyah. Adapun ranting Silsilah Naqshbandiyah Mujaddidiyah 
adalah amat banyak di benua Hindi dan sebahagiannya tersebar ke Timur dan Barat. 
Adapun hamba yang faqir ini telah mengambil ijazah dari Hadhrat Syeikh hamba di 
Khanqah Sirajiyah dan beliau telah memberikan keizinan kepada hamba untuk 
menerima Bay'ah dari sesiapa yang ingin menuntut Bay'ah atas perjalanan Tariqat 
Naqshbandiyah Mujaddidiyah. 

Berkenaan persoalan sama ada saudara perlu berbay'ah kepada hamba yang faqir haqir 
ini, tentang itu sayugia hamba sarankan agar saudara melakukan Solat Hajat dan 
Istikharah terlebih dahulu dan berdoa memohon petunjuk Hidayah dari Allah Ta'ala. 

Hamba ini sama sekali tidak berniat untuk mengumumkan Bay'ah, namun untuk 
memperolehi keberkatan dan limpahan yang sempurna dari sesebuah Khandan Silsilah 
Tariqat, maka perlulah berbay'ah menerusi wakilnya. Adapun hamba adalah wakil bagi 
Syeikh hamba yang berada di Khanqah Sirajiyah dan mereka yang telah mengambil 
Bay'ah dari hamba adalah ibu hamba dan ibu saudara hamba, isteri, rakanrakan yang 
rapat dan beberapa murid yang ingin menjadi Salik atas perjalanan Suluk Ila Malikil 
Muluk. 

Membaca tulisan dan karangan hamba di dalam kitab adalah merupakan suatu rahmat 
petunjuk dari Allah Ta'ala namun pengetahuan yang terhasil hanyalah bersifat Zahir 
kerana pertalian ilmu yang sempurna adalah dari perkataan guru. Untuk mencapai 
kefahaman yang Batin dengan sempurna tentang perjalanan Naqshbandiyah 
Mujaddidiyah ini, maka perlulah hadir mengambil Bay'ah agar limpahan ilmu 
keruhanian dan faidhz dari Al-Haq dapat dinikmati. 

Adapun perjalanan menuju Allah adalah sangat sukar, namun menerusi keberkatan 
Hadharat Para Masyaikh Naqshbandiyah, Allah telah mempermudahkannya dan 
ketahuilah bahawa Zikir mengingati Allah adalah amalan yang terbesar dan Allah amat 
mengetahui apa yang kita kerjakan. Semoga Allah memberikan kamu rahmat dan 
petunjuk Hidayat. 

Wassalam. 

Faqir Haqir Khak Paey Buzurgan, 

Maulawi Jalaluddin Ahmad Ar-Rowi 'Ufiya ' Anhu 

SURAT KEDUAPULUH SATU 



Kepada Saudara Anwar Ali 

Bismillah, Wassolatu Wassalamu 'Ala Rasulillah, Amma Ba'du. 

Semoga Allah merahmatimu dan mungurniakan kepadamu petunjuk untuk 
mendekatkan dirimu kepada ZatNya Yang Maha Jati. 

Muraqabah pada zahirnya bererti menjaga hati dari khayalan dan lintasan, manakala 
pada batinnya hendaklah sentiasa memelihara gambaran limpahan faidhz dari arah 
Arash terlimpah pada lataif Alam Amar dan Alam Khalaq. Pada zahirnya, seseorang 
yang muraqabah hendaklah duduk diam sambil menundukkan pandangan atau sambil 
memejamkan mata, manakala pada batinnya pula hendaklah memberikan tumpuan 
pada gambaran Musyahadah samada pada Musyahadah Qalb mahupun Musyahadah 
Nafs. 

Zahir seseorang Salik Naqshbandi hendaklah berada bersama khalayak khalaq 
manakala pada batinnya hendaklah sentiasa bersama Al-Haqq. Muraqabah bererti 
memelihara hati dari sebarang lintasan sambil membayangkan limpahan Faidhz dari 
Zat Wajibul Wujud yang terhimpun padaNya segala sifat kesempurnaan dan suci dari 
sebrang kekurangan dan kelemahan. 

Wabillahi Taufiq Wal Hidayah Wassalamu 'Alaikum Warahmatullah 

Faqir Haqir Khak Paey Buzurgan La Syaik Miskin, 
Jalaluddin Ahmad Ar-Rowi 'Ufiya Anhu. 

SURAT KEDUAPULUH DUA 

Kepada Saudara Anwar Ali 

Assalamu' alaikum Warahmatullah, Bismillahi Wassolatu Wassalamu 'Ala 

Rasulillah. 

Dari hamba yang dhaif haqir faqir Jalaluddin Ahmad kepada saudaraku yang ingin 
menempuh jalan menuju kehadhrat Tuhan Semesta Alam, semoga Allah Ta'ala 
memberikan petunjuk hidayah dan bimbingan. Sesungguhnya Rahmat Allah adalah 
amat dekat bagi mereka yang Muhsinin, iaitu orang-orang yang berusaha memperbaiki 
mutu amalan ibadahnya dengan jalan Ihsan, iaitu sentiasa memerhatikan cahaya nur 
limpahan Faidhz dari arah atas Arash yang terlimpah pada sekelian Lataif pada tubuh 
badan anak-anak Adam, seolah-olah kita memerhatikanNya. Andaikata tahap ini masih 
belum mampu dicapai, maka hendaklah sentiasa berkesedaran bahawa Allah Ta'ala 
sedang memerhatikan kita bahkan segenap tingkah laku, tutur kata, perasaan dan 
pemikiran kita. Sesungguhnya Allah Maha Mengetahui segala isi hati dan segala apa 
yang difikirkan. Ilmu adalah pengetahuan yang dapat membawa seseorang hamba 
mencapai pendekatan terhadap Allah Ta'ala. Pendekatan terhadap Allah bukanlah 
mudah untuk dicapai untuk mereka yang tiada cita-cita untuk melihat WajahNya, dan 
bukan payah untuk mereka yang hatinya hanya mencintai Allah dan sentiasa berusaha 
mencari jalan untuk mendekatkan dirinya terhadap ZatNya Yang Maha Suci. Allah 
menyesatkan sesiapa sahaja yang dikehendakiNya dan memberi hidayah kepada 
sesiapa sahaja yang dikehendakiNya. Dia Maha Berbuat apa sahaja yang 
dikehendakiNya. Maka itu, perlulah kita sentiasa memohon RahmatNya agar Dia 
mengurniakan kita dengan cahaya petunjuk yang haqiqi untuk menuju pendekatan 
terhadap ZatNya Yang Maha Suci, iaitu dengan ilmu yang benar-benar dapat 
menjelaskan tentang jalan Nikmat yang telah ditempuh oleh sekelian para Nabi, 
Siddiqin, Syuhada dan Salihin. Jalan Tariqat kami adalah jalan Para Masyaikh 
Naqshbandiyah Mujaddidiyah dan kami mengutamakan zikir khafi mengatasi zikir 
jihri serta berpegang teguh dengan Sunnah Nabawiyyah. 

Mengingati Allah dengan menyebut Nama ZatNya sebanyak-banyaknya pada setiap 
masa dan ketika iaitu sambil berjalan, duduk, berbaring mahupun berdiri serta 
bersuhbah dengan guru adalah merupakan dasar utama Tariqat Naqshbandiyah 
Mujaddidiyah yang mulia ini.Andaikata terdetik hasrat untuk menempuh perjalanan 
kami, maka adalah menjadi Sunnah untuk melakukan Bai'ah supaya pertalian silsilah 
dengan Hadharat Rauhaniah Para Masyaikh Naqshbandiyah Mujaddidiyah dapat 
terbina. Mohonlah petunjuk dari Allah dengan melakukan Solat Hajat dan Istikharah. 
Jika hati telah menjadi tetap dan berkesungguhan, maka hadirlah kepada hamba untuk 
maksud Bai'ah. Semoga Allah merahmati kamu dan memberikan Hidayat petunjuk. 

Wassalam. 

Faqir Maulawi Jalaluddin Ahmad Ar-Rowi 'Ufiya Anhu 

SURAT KEDUAPULUH TIGA 

Kepada Saudara Anwar Ali 

Bismihi Ta'ala Wa Sollu 'Alihi Wa Sallim, Amma Ba'du; 

Adapun ketika Muraqabah hendaklah membayangkan limpahan faidhz dari Allah 
dengan memusatkan fikiran dan membayangkan limpahan tersebut dari arah atas dan 
terlimpah ke latifah Alam Amar dan Alam Khalaq. Tanda seseorang itu mendapat hasil 
dari Muraqabah tersebut, akan terbukalah pandangan mata hati dan dapat 
menyaksikan limpahan faidhz tersebut dengan jelas pada pandangan mata batin 
sedang terlimpah pada hati. Keadaan ini hendaklah dikekalkan secara berterusan 
sehingga mencapai nisbat Dawam Hudhzur, yakni sentiasa dalam kesedaran hadir di 
hadapan Allah, bersama-sama Allah yakni martabat Ihsan. Inilah yang dinamakan 
Syuhud ataupun Musyahadah. Para Masyaikh menyatakan bahawa tempat 
Musyahadah adalah pada Qalb dan Nafs. Qalb adalah tempat musyahadah Alam Amar 
manakala Nafs pula adalah tempat musyahadah Alam Khalaq. Limpahan faidhz yang 
terhasil menerusi Zikrullah dan Muraqabah perlu sentiasa dalam kesedaran kita ketika 
kita sedang duduk, berdiri, berjalan mahupun berbaring dan hati menyebut Allah 
Allah. Muraqabah bererti berjaga-jaga mengawasi limpahan faidhz dalam pandagan 
batin dan mengekalkan bayangan limpahan tersebut. Tiadalah daya untuk melakukan 
sesuatu kebaikan mahupun menolak sebrang keburukan melainkan dengan Taufiq 
Allah.Faqir mendoakan agar penjelasan ini bermanafaat bagi orang yang mahu ingat. 

Wabillahi Taufiq Wal Hidayah Wassalamu 'Alaikum Warahmatullahi Wabarakatuh 

Wamaghfira tuh. 



Faqir Haqir Khakpaey Buzurgan La Syaik Miskin, 
Jalaluddin Ahmad Ar-Rowi 'Ufiya 'Anhu 

SURAT KEDUAPULUH EMPAT 



Salamun 'Alaik. 



Berkenaan kaifiyat memulakan amalan zikir Muraqabah, hendaklah beristighfar Taubat 
sebanyak 25 kali, kemudian membaca Surah Al-Fatihah beserta A'uzubillah dan 
Bismillah, kemudian membaca surah Qui Huwallah sebanyak 3 kali beserta Bismillah, 
kemudian hadiahkan pahala bacaan fatihah dan Qui Huwallah tadi kepada sekelian 
Arwah Muqaddasah Masyaikh Kibar Silsilah Aliyah Naqshbandiyah Mujaddidiyah, 
kemudian hadirkan maut serta Rabitah Syeikh dan Para Masyaikh dan seterusnya 
berjaga-jaga memerhatikan limpahan Faidhz dari Hadhrat Allah Subhanahu Wa Ta'ala 
yang terlimpah pada Latifah Qalb dan ini dinamakan Nigah Dasyat. Tumpuan mata 
batin hendaklah sentiasa memerhatikan sumber limpahan faidhz dan tempat jatuhnya 
faidhz dan ini dinamakan Wuquf Qalbi. 

Muraqabah hendaklah dilakukan dengan cara berduduk diam dalam keadaan bersila 
dan menundukkan kepada sehingga keadaan dagunya merapati dada sambil 
memejamkan mata dan tidak menggerakkan anggota tubuh badan. Jika berseorangan 
hendaklah duduk menghadap ke arah Qiblat dan jika berjemaah hendaklah duduk 
dalam satu bulatan dan rapat-rapat sehingga bertemu lutut. Muraqabah hendaklah 
diusahakan supaya dapat dilakukan selama 15 minit sebagai latihan. 

Ada Para Masyaikh yang tekun bermuraqabah sehingga berjam-jam lamanya kerana 
menurut Hadhrat 'Urwatil Wutsqo Khwajah Muhammad Ma'sum Naqshbandi 
Mujaddidi Rahmatullah 'alaih menyatakan bahawa muraqabah lebih berkesan 
menghasilkan faidhz daripada zikirullah Ismu Zat dan Nafi Itsbat, manakala berzikir 
tanpa Muraqabah adalah sia-sia dan tidak mendatangkan faedah. 

Adapun berkenaan Asmaa Allah Al-A'zam adalah nama-nama Allah Ta'ala yang 
teragung yang jika nama-nama tersebut diseru atau disebut dalam permohonan doa 
atau hajat, insya Allah nescaya akan dikabulkan. Menurut Para Masyaikh Akabirin 
Naqshbandiyah, lafaz "Allah" adalah Ismul A'zam kerana la merupakan nama bagi 
ZatNya yang mutlak Wajibul Wujud yang terhimpun segala sifat kesempurnaan dan 
suci dari sebarang sifat kekurangan. Nama-nama yang lain adalah bagi menyatakan 
sifat-sifatNya, maka kerana itulah lafaz Allah ini digunakan sebagai zikir bagi sekelian 
para penuntut haqq yang menuntut atas perjalanan Tariqat Naqshbandiyah. 

WallahuA'lam Wa 'Ilmuhu Atam. Wassalamu 'Alaikum Warahmatullah. 

Faqir Jalaluddin Ahmad Ar-Rowi 'Ufiya Anhu 

SURAT KEDUAPULUH LIMA 



Bismillahi Nahmaduhu Wa Nusolli 'Ala Rasulihil Karim, Amma Ba'du. 
Ketahuilah, semoga Allah membimbingmu, bahawa sesungguhnya Allah adalah nama 
bagi Zat Waijibul Wujud yang terhimpun padaNya segala sifat kesempurnaan dan suci 
dari segala sifat kelemahan dan kekurangan. 

Adapun Muqaddimah mengenai Wujud, terdapat tiga pembahagian Wujud: 

1. Wajib Al-Wujud: Kewujudan yang wajib ada dan tak mungkin tiada, seperti Zat 
Hadhrat Allah Subhanahu Wa Ta'ala. 

2. Mumkin Al-Wujud: Kewujudan yang mungkin wujud dan tidak wajib ada 
kewujudannya, boleh jadi ada dan boleh jadi tiada, seperti manusia, haiwan, 
tumbuhan, malaikat, iblis, syaitan dan sekelian makhluk. 

3. Mumtani' Al-Wujud: Kewujudan yang tidak boleh ada, seperti terdapatnya 
tuhan yang lain selain Allah Ta'ala. 

Maka dari Muqaddimah tersebut dapatlah kita membuatkan beberapa kesimpulan 
tentang perbezaan antara wujud Tuhan dan wujud makhluk bahawa: 

1. Wujud Allah adalah wajib manakala wujud makhluk adalah mungkin. 

2. Wujud Allah adalah haqiqi manakala wujud makhluk adalah tidak haqiqi. 

3. Wujud Allah sedia ada manakala wujud makhluk besifat baharu. 

4. Wujud Allah kekal manakala wujud makhluk tidak kekal bahkan akan 
binasa. 

5. Wujud Allah tidak menyerupai makhluk manakala wujud makhluk ada 
terdapat keserupaan. 

6. Wujud Allah Tunggal manakala wujud makhluk berbilang-bilang. 

7. Wujud Allah tidak bertempat manakala wujud makhluk perlu bertempat. 

8. Wujud Allah tidak memerlukan sebarang keperluan makanan manakala 
wujud makhluk memerlukan keperluan makanan. 

9. Wujud Allah tidak perlu tidur mahupun rehat manakala wujud makhluk 
perlu pada tidur istirahat. 

10. Wujud Allah adalah sebagai Pemelihara manakala wujud makhluk adalah 
sebagai yang dipelihara. 

11. Wujud Allah adalah sebagai Khaliq Pencipta manakala wujud makhluk 
sebagai yang dicipta. 

Adapun untuk menyatakan perbezaan antara Allah dan makhluk teramatlah banyak, 
namun bagi insan yang berakal sempurna akan menerima penjelasan hamba yang dhaif 
ini. 

Semoga Allah mengurniakan kita petunjukNya. Dengan kenyataan hamba ini, memang 
jelas ternyata bahawa perbezaan antara Allah dan makhluk sangatlah besar dan 
berdosa menyamakan makhluk dengan Allah kerana Allah adalah maha suci dari 
segala apa yang dapat kita gambarkan dalam fikiran dan ZatNya tidak menyerupai 
sesuatu dan tiada sesuatupun yang dapat menyerupaiNya. Menurut para Fuqaha, 
mendakwa Wujud Allah sama dengan wujud makhluk atau mensifatkan Allah dengan 
sesuatu sifat yang lazim pada makhluk adalah kafir, Na'uzu Billahi Min Zalika. 

Menurut Ahli Usui, menyatakan wujud Allah sama dengan wujud makhluk adalah 
haram dan boleh jadi terkeluar dari Agama Islam serta boleh dihukum murtad. 
Menurut ahli Tasawwuf, Wahdatul Wujud adalah dari Ahwal dan bukannya dari 
Maqamat. Ahwal adalah sesuatu yang hadir pada seseorang yang banyak melakukan 
zikirullah ataupun riyadhah ruhaniah serta mujahadah nafs namun ianya bukanlah 
sesuatu yang perlu kekal pada seseorang Sufi. Maqamat adalah sesuatu yang perlu 
diusahakan dan perlu kekal sentiasa dalam diri seseorang Sufi. Wahdatul wujud bererti 
Kesatuan Dalam Wujud adalah suatu perasaan pengalaman ruhaniah yang hadir pada 
seseorang yang banyak mengucapkan Zikir Ismu Zat dan Nafi Itsbat. 

Apabila seseorang itu mencapai tahap Fana Fillah, dia akan menyaksikan menerusi 
pandangan mata batinnya bahawa tiada yang wujud secara haqiqi melainkan Allah. 
Wujud dirinya dan sekelian makhluk adalah wujud yang bukan haqiqi. Ibarat bintang 
malam yang bertaburan di malam hari menjadi lenyap di siang hari kerana terbitnya 
sinaran mentari. Apabila penzahiran Al-Haqq muncul, segala penzahiran makhluk 
akan lenyap. 

Sesungguhnya apabila telah datangnya yang Haqq, yang batil pasti akan lenyap. 
Pengalaman Wahdatul Wujud adalah daripada Ahwal dan bukannya penghujung 
Ma'rifat. Ianya baru sekadar suku dalam perjalanan menuju Hadhrat Zat. Bagaimana 
mungkin sesuatu yang mungkin ada dan mungkin boleh jadi tiada ini mengaku dirinya 
sebagai Allah? Melainkan orang yang telah mabuk dalam zikirullah dan dirinya berada 
dalam keadaan Fana lebur hatinya gila terhadap Zat Allah. 

Hadhrat Imam Rabbani Mujaddid Alf Tsani Syaikh Ahmad Faruqi Sirhindi 
Rahmatullah Alaih menyatakan bahawa maqam Wahdatul Wujud bukanlah maqam 
kesempurnaan, sebaliknya mengetengahkan kefahaman Wahdatul Syuhud yang 
bermaksud Kesatuan Dalam Penyaksian dan ini lebih selamat dan sempurna serta 
sesuai dengan ajaran Islam yang mulia. 

Jika kita perhatikan dalam kehidupan Hadhrat Baginda Nabi dan Para Sahabat 
Ridhwanullah 'Alaihim Ajma'in, mereka yang lebih soleh dan bertaqwa serta lebih 
gigih mejahadahnya namun tidak pernah sekali-kali mengucapkan perkataan yang 
seumpama dengan perkataan Wahdatul-Wujud. Para Masyaikh Akabirin Silsilah 
Naqshbandiyyah Mujaddidiyyah telah menetapkan beberapa syarat kepada para 
penuntut Haqq yang telah mengalami ataupun yang sedang mengalami Hal Wahdatul- 
Wujud agar senantiasa memelihara Solat lima waktu dan berpegang teguh dengan 
amalan Sunnah Nabawiyyah serta beri'tiqad dengan Aqidah yang sahih menurut Ahli 
Sunnah Wal-Jama'ah. Mudah-mudahan penjelasan hamba ini bermanafaat bagi orang- 
orang yang mahu ingat. 

Wabillahi Taufiq Wal Hidayah 
Wassalamu'alaikum Warahmatullahi Wabarakatuh Wamaghfiratuh. 



Faqir Haqir Abdu Dhaiif La Syaik Miskin, 
Jalaluddin Ahmad Ar-Rowi 



SURAT KEDUA PULUH ENAM 



Bismillahi, Hamidan Wa Musolliyan, Amma Ba'du; 

Semoga Allah membimbing kita menuju pencapaian kehadiran Hadhrat ZatNya. 
Berkenaan Solat, pada Syari'atnya adalah suatu amalan ibadah fardhu yang merupakan 
satu dari rukun Islam yang lima yang dikerjakan dengan niat, amal perbuatan dan 
bacaan yang tertentu pada waktu-waktu dan tempat yang tertentu menurut petunjuk 
Hadhrat Baginda Nabi Muhammad Rasulullah Sallallahu Alaihi Wasallam. Syariat 
Islam telah menetapkan bahawa Solat fardhu perlu dikerjakan lima kali sehari semalam 
iaitu pada waktu Fajar Subuh, Zohor, Asar, Maghrib dan 'Isya. Petunjuk Syari'at Islam 
yang disampaikan oleh Hadhrat Baginda Nabi Muhammad Rasulullah Sallallahu 
Alaihi Wasallam memberitahu kita bahawa Solat Fajar Subuh dilakukan sebanyak 2 
rakaat yang waktunya bermula dari terbit cahaya fajar sadiq sehinggalah ketika 
terbitnya matahari dari ufuk timur. 

Solat Zohor dilakukan sebanyak 4 rakaat yang waktunya bermula setelah tergelincirnya 
matahari di atas kepala, sedikit ke arah barat. Solat Asar juga dilakukan sebanyak 4 
rakaat dan waktunya bermula setelah matahari mula condong ke ufuk barat. Solat 
Maghrib dilakukan sebanyak 3 rakaat dan dikerjakan ketika sebaik sahaja terbenamnya 
matahari di ufuk barat. Solat Isya adalah sebanyak 4 rakaat dan waktunya bermula 
setelah hilangnya warna merah senja di langit dan berakhir sebelum terbitnya Fajar 
Sadiq. 

Pada sudut Tariqat, Solat adalah jalan menuju kepada Ihsan yakni jalan mencapai 
martabat seolah-olah melihat Allah dalam melakukan amal ibadah terhadapNya. 
Tariqat membimbing Para Salikin untuk mencapai Ihsan menerusi berbagai latihan 
keruhanian dan Ihsan ini mustahil dicapai melainkan dengan kembali kepada amalan 
Sunnah Nabawiyyah, bermula dari Taharah dan Wudhuk sehinggalah kepada Takbir 
Tahrimah dan Salam. 

Salik Tariqat perlu mempelajari amalan-amalan Sunnah sebelum solat, ketika solat dan 
sesudah Solat dalam usahanya mencapai martabat Ihsan ini agar batinnya sentiasa 
Syuhud dalam memerhatikan limpahan faidhz Rahmat dari Ilahi. Sunnah-sunnah 
bacaan dalam solat perlu diperbetulkan sebutan tajwidnya menurut bahasa 'Arab 
terutama sekali bacaan ayat-ayat suci Al-Quran. Begitu juga dengan sunnah-sunnah 
perlakuan dalam solat perlu diberikan perhatian seperti bersikap Tawadhu' 
merendahkan diri serta berasa hina di hadapan Allah Ta'ala, Khusyu', memandang ke 
tempat sujud dan tertib dalam perpindahan dari suatu rukun ke suatu rukun yang lain. 
Sunnah-sunnah tersebut adalah zahir, manakala sunnah yang batin adalah sentiasa 
dalam keadaan Ihsan dari bermula Solat sehingga selesai Solat. 

Tariqat mendidik para penuntutnya agar sentiasa Ihsan dalam apa jua keadaan, baik di 
dalam Solat, mahupun di luar Solat. Solat pada sudut Ma'rifat adalah mengenal setiap 
erti bacaan dan perlakuan yang dilakukan sewaktu mengerjakan Solat. Mengetahui 
perkara-perkara yang rukun dan sunnah dalam Solat juga adalah termasuk dalam 
Ma'rifat solat. Seterusnya mengetahui fadhilat-fadhilat yang terkandung di dalam Solat 
dan berusaha mencapainya. 

Untuk mencapai pemahaman Ma'rifat yang sempurna tentang solat, maka perlulah 
mempelajarinya dari ajaran-ajaran Hadhrat baginda Nabi Muhammad Rasulullah 
Sallallahu 'alaihi Wasallam yang terkandung dalam kitab-kitab Hadits. Pada 
Ma'rifatnya, Solat yang Khusyu' dengan ingatan yang teguh terhadap ZatNya adalah 
jalan yang terbaik untuk mencapai Ma'rifat tentang Allah subhanahu Wa Ta'ala. 

Pada Haqiqatnya, Solat adalah Doa. la mengandungi segala ucapan yang 
membesarkan, mensucikan serta mengagungkan Allah Subhanahu Wa Ta'ala dan juga 
terkandung permohonan doa yang sangat penting iaitu memohon petunjuk Hidayah ke 
jalan yang lurus, yakni jalan orang-orang yang telah diberikan nikmat oleh Allah iaitu 
dari kalangan Para Nabi dan Rasul, Siddiqin, Syuhada dan Salihin. 

Bagaimana agar kita sentiasa berada atas jalan petunjuk sepertimana mereka yang telah 
diberikan nikmat? Solat pada Haqiqatnya adalah suatu amalan yang akan mengikatkan 
ruhaniah kita dengan Allah Ta'ala dan sekelian Ahli-AhliNya. Solat yang dikerjakan 
tanpa ada sebarang ikatan Ruhaniah adalah Solat yang rapuh dan senang dilalaikan 
meskipun ketika sedang bersolat. 

Haqiqat Solat adalah Mi'raj bagi orang-orang yang beriman yang khusyuk hatinya 
dalam menyembah dan mengingati zat Allah Ta'ala sehingga terzahirnya kehambaan 
dan terlenyapnya keakuan. Haqiqat Solat ini perlu dibawa ke mana-mana meskipun 
setelah selesai Solat bagi mencapai Solat Daim. 

Demikianlah serba sedikit huraian hamba dalam memperjelaskan pengertian Solat 
menurut Syari'at, Tariqat, Ma'rifat dan Haqiqat. Segala yang benar adalah dari Haqq 
Allah dan segala yang salah dan kurang adalah dari kelemahan hamba yang dhaif, 
faqir dan hina.Semoga penjelasan hamba ini bermanafaat bagi orang-orang yang 
memerlukan. 

Wabillahi Taufiq Wal Hidayah, Wassalamu'alaikum Warahmatullah. 

Faqir Jalaluddin Ahmad 

SURAT KEDUA PULUH TUJUH 

Kepada Saudara Sofiuddin Al-Aydrusi, 

Bismillahi Wassolatu Wassalamu Ala Rasulillah, Amma Ba'du. 

Semoga Allah memberi Rahmat dan petunjuk kepada hamba-hambaNya yang mencari 
jalan pendekatan terhadap ZatNya Yang Maha Jati lagi Maha Mengetahui segala isi 
hati. Hasrat yang saudara nyatakan telah sampai pada pengetahuan hamba yang faqir 
ini dan telah memahami maksudnya. Berkenaan perjalanan Tariqat Naqshbandiyah 
Mujaddidiyah ini, hamba telah diberikan ijazah oleh Tuan Guru hamba Hadhrat 
Khwajah Khwajahgan Maulana Khan Muhammad Sahib di Khanqah Sirajiah, 
Kundiyan, Mianwali untuk memberi Bai'ah kepada mereka yang datang menuntut 
Bai'ah perjalanan Tariqat Silsilah Naqshbandiyah Mujaddidiyah khususnya bagi rantau 
Nusantara. 

Murid yang telah mengambil Bai'ah dari hamba ini tidaklah ramai, cuma kaum 
keluarga dan sahabat yang terdekat, namun ada juga dari mereka yang tinggal jauh dan 
ada juga yang tidak pernah bertemu, cuma berhubung menerusi surat, email, chat, msg 
ataupun telef on. 

Hamba sarankan jika saudara benar-benar berminat untuk belajar berkenaan Tariqat 
Naqshbandiyah ini dan beramal dengannya, lakukanlah Solat Hajat dan Istikharah 
memohon petunjuk dan bimbingan dari Allah. Jika hati saudara tenang dengan 
keputusan yang dibuat, maka wajarlah saudara hadir untuk datang mengambil Bai'ah. 
Hamba tinggal di Selayang, Batu Caves, Selangor. 

Barangsiapa yang bergerak sejengkal menuju kepada limpahan Rahmat Allah, nescaya 
Allah akan mendatanginya sehasta. Barangsiapa yang bergerak sehasta menuju 
kepadaNya, nescaya Dia akan mendatanginya sedepa. Barangsiapa yang berjalan 
menuju kepadaNya dengan berjalan, nescaya Dia akan mendatanginya dengan berlari. 
Barangsiapa yang berlari menuju kepada Allah dengan berlari, sesungguhnya Rahmat 
Allah mendahului segala kemurkaanNya dan Dia bertindak menurut sangkaan hamba- 
hambaNya terhadap DiriNya. Semoga Allah mengurniakanmu dengan limpahan 
Rahmat dan Kasih sayangNya untuk menuju kepada kehadiran Hadhrat ZatNya tanpa 
sebarang sukar dan payah. 

Wabillahi Taufiq Wal Hidayah Wassalamu 'Alaikum Warahmatullah. 

Maulawi Jalaluddin Ahmad Ar-Rowi 
Naqshbandi Mujaddidi 

SURAT KEDUA PULUH LAP AN 

Kepada Saudara Sofiuddin Al-Aydrusi 

Bismihi Ta'ala. 

Sekarang faqir ini menetap di: Sri Astana Apartment, Taman Selayang, Batu Caves. 
Menurut mafhum Hadits, segala niat yang baik telah dicatatkan satu pahalanya, jika 
dilaksanakan akan terhasil sepuluh hingga tujuh ratus kali ganda pahalanya dan 
sesungguhnya Allah Maha Melipatgandakan pahala kepada sesiapa sahaja yang Dia 
kehendaki. 

Barangsiapa yang bergerak sejengkal mencari jalan menuju kepada Allah, Allah akan 
mendatanginya sehasta, dan jika dia bergerak sehasta, Allah akan mendatanginya 
sedepa, jika dia berjalan menuju kehadhrat Allah, maka Allah akan mendatanginya 
sambil berlari. Dunia dan segala isinya menerima kutukan laknat Allah kecuali para 
Alim 'Ulama, para penuntut ilmu yang Haq dan segala sesuatu yang dapat 
menyampaikan kepada ingatan terhadap Allah. 

Faqir ini mendoakan semoga Allah merahmatimu dan memberikan kejayaan dalam 
segala urusanmu khususnya peperiksaan yang akan dihadapi dan mudah-mudahan 
Dia menjadikan kamu sebagai asbab hidayah untuk sekelian Ummat Muhammadiyah. 

Wabillahi Taufiq Wal Hidayah Wassalamu 'Alaikum Warahmatullah. 

Faqir Maulawi Jalaluddin Ahmad Ar-Rowi 'Ufiya Anhu 

SURAT KEDUA PULUH SEMBILAN 

Kepada Saudara Muhammad Haiza Adli 

Salamun 'alaik, 

Surat tuan, hamba terima dan faham isi kandungannya. Kaifiyat adalah prosedur yang 
teratur untuk berzikir supaya zikir yang kita kerjakan benar-benar dapat memberikan 
kesan kepada hati. Sebelum memulakan zikir Tariqat, kita perlu beristighfar dan 
bertaubat. Ada tariqat yang menetapkan jumlah bilangan tertentu menurut jalan 
mereka. Para Masyaikh Naqshband ada yang menetapkan jumlah yang ganjil iaitu 
sebanyak 3 kali, 5 kali, 15 kali, 21 kali, 25 kali dan ada juga yang menetapkan sebanyak 
70 kali Istighfar sebelum memulakan zikir. Hamba menurut apa yang di perolehi dari 
guru hamba, Hadhrat Khwajah Khwajahgan Maulana Khan Muhammad Sahib iaitu 
kaifiyat dengan melakukan istighfar taubat sebanyak 25 kali. Ianya adalah lebih 
sederhana. Kemudian hendaklah kita menghadiahkan pahala bacaan sekali surah Al- 
Fatihah dan tiga kali Surah Al-Ikhlas kepada sekelian Arwah Muqaddasah Masyaikh 
Akabirin Silslah Aliyah Naqshbandiyah Mujaddidiyah, iaitu sekelian Para Masyaikh 
yang termaktub dalam Syajarah Tayyibah. Mereka kesemuanya adalah guru-guru kita 
yang akan membimbing kita dalam perjalanan Ruhani untuk menuju Allah. Hamba 
sendiri tidak akan dapat mencapaiNya jika tanpa petunjuk dan bimbingan Para Guru. 

Membayangkan kematian adalah pintu untuk memasuki alam ghaib. Membayangkan 
bahawa diri kita sudah mati adalah permulaan menuju Fana. Matikan diri kita 
bermaksud supaya kita dapat menafikan kewujudan diri dan menetapkan hanya 
kewujudan Allah. Membayangkan diri kita sudah mati, jasad kita dimandikan orang, 
dikafankan orang, disembahyangkan orang dan bayangkan juga tubuh badan kita 
sedang diletakkan ke dalam Hang lahad. Kesemua ini hanya perlu dibayangkan dalam 
fikiran kita tanpa perlu kita membunuh diri. Diri tidak dibunuh, cuma dimatikan. 

Setelah kita dapat menghayati kematian diri kita, maka pada waktu itu kepada siapa 
lagi yang kita hendak bergantung harap dan meminta pertolongan? Tentulah hanya 
Allah yang menjadi tempat pergantungan sekelian makhluk. Maka sebutlah lafaz Allah 
Allah di dalam hati dengan sekuat-kuat dan selaju-lajunya dan dengan sebanyak- 
banyaknya hingga tiada lain yang akan kita ingatkan melainkan Zat Allah. 

Zikir Ismu Zat bererti mengingat nama bagi Zat yang Wajibul-Wujud, yang terhimpun 
padaNya segala sifat kesempurnaan dan suci dari sebarang kekurangan dan kelemahan 
iaitu lafaz Allah. Lafaz Allah adalah nama bagi zat tersebut. Kita mengingati Tuhan kita 
dengan nama ZatNya. Sepertimana kita mengingati seorang kekasih dengan nama 
dirinya. 

Untuk merasai penyucian maqam, zikir hendaklah dilakukan dengan keadaan berjaga- 
jaga yakni tidak boleh lalai. lalai bukanlah zikir, kerana zikir bererti ingat. Bagaimana 
ingat dan lalai boleh berada pada satu tempat? Maka untuk mengelakkan lalai ketika 
berzikir, hayati pengertian lafaz Allah iaitu: "Aku sedang mengingati Allah, zat yang 
wajib wujudnya dan Maha Sempurna lagi Maha suci dari segala kekurangan dan 
kelemahan. 

Makna lafaz Allah ini perlu sentiasa dihayati dalam pemikirian. Seterusnya kita perlu 
membayangkan limpahan kurniaNya iaitu Nur Rahmat dan keberkatanNya. Limpahan 
ini disebut sebagai Faidhz atau Faidhan. Membayangkan limpahan ini adalah penting 
bagi menghubungkan ruhani kita dengan Allah Ta'ala. Dengan membayangkan faidhz 
ini juga kita dapat menghubungkan diri kita dengan Hadhrat Baginda Nabi 
Muhammad Rasulullah Sallallahu Alaihi Wasallam dan sekelian Para Masyaikh. 

Bayangkan limpahan faidhz dari Allah terlimpah ke hati kita iaitu pada maqam Latifah 
Qalb, pada kedudukan dua jari di bawah tetek kiri dan cenderung sedikit ke arah 
ketiak. Tongkatkan lidah ke langit-langit ketika berzikir Allah Allah. Tumpukan 
sebutan dengan lidah hati sehingga telinga hati kita benar-benar jelas dapat 
mendengarnya. Tumpukan pandangan batin pada kedudukan Qalb dan bayangkan 
Qalb sedang menumpukan pandangannya kepada Allah. Ini disebut sebagai Wuquf 
Qalbi, yakni hati yang sedang sibuk memberikan penumpuannya terhadap Allah. 
Limpahan faidhz ibarat limpahan air yang akan memenuhi sebuah bekas. Semakin 
banyak limpahan yang dapat kita bayangkan, semakin banyaklah limpahan yang akan 
kita perolehi dariNya kerana Allah bertindak menurut sangkaan hambaNya 
terhadapNya. Sekiranya sewaktu kita sedang berzikir, fikiran kita mulai cenderung 
kepada ingatan yang selain dari Allah, maka hendaklah kita mengucapkan Baz Gasht 
iaitu lafaz: 

"Ilahi Anta Maqsudi Wa Ridhaka Matlubi, A'tini Mahabbataka Wa 
Ma'rifataka" ', beberapa kali dan terus sambung kembali berzikir Allah Allah di dalam 
hati. Wuquf Qalbi dan Baz Gasht adalah merupakan syarat berzikir dalam Tariqat 
Naqshbandiyah Mujaddidiyah ini. Membayangkan kematian hanyalah ketika 
memulakan kaifiyat zikir. Apabila sudah memulakan zikir, ketika itu kita sedang 
menuju Fana dan pastikan kita berzikir sampai Fana kerana tanpa merasai Fana, 
seseorang tidak akan dapat merasai Baqa. Sedangkan maksud sebenar adalah Baqa, 
bukannya Fana. Untuk kekalkan fokus di dalam hati, maka lakukan Wuquf Qalbi 
dengan sempurna. 

Akhir kata dari hamba, berkhidmatlah kepada makhluk dan jangan menganiaya 
mereka. Balaslah kesalahan mereka dengan kebaikan dan member adalah lebih baik 
dari menerima. 

Wabillahi Taufiq Wal Hidayah. Wassalam. 



® Faqir Jalalludin Ahmad 

SURAT KETIGA PULUH 



Salamun 'alaik. Semoga Allah merahmati. Untuk mendapatkan fokus ketika berzikir, 
murid perlu berlatih di tempat yang sunyi dari kesibukan manusia dan duniawi. 
Kerana itulah Hadhrat Baginda Nabi Muhammad Rasulullah Sallallahu 'Alaihi 
Wasallam pergi ke Gua Hira di Jabal Nur untuk berkhalwat dengan Allah Ta'ala. Untuk 
kita hari ini sebagai ummat, kita boleh pergi ke masjid untuk berzikir kerana masjid 
adalah Rumah Allah dan semulia-mulia tempat di atas muka bumi. Setelah selesai 
mengerjakan amalan zikir dengan jumlah yang ditetapkan, hendaklah kita terus 
menyebut Allah Allah dalam hati ketika kita bangun, berjalan, berbaring mahupun 
duduk. Dalam setiap masa hendaklah kita menyedari bahawa nafas kita yang keluar 
masuk perlu disertai dengan ingatan terhadap Allah Al-Haqq. Menurut mafhum 
Hadits Qudsi, apabila seseorang hamba mengingati Allah dalam dirinya, Allah juga 
akan mengingati hamba tersebut di dalam diriNya, dan jika dia mengingatkan 
khalayak manusia tentang Allah, maka Dia juga akan mengingati hamba tersebut 
dalam jemaah khalayak yang lebih mulia dan baik iaitu dari kalangan Para 
MalaikatNya. Muka bumi tempat di mana seseorang hamba mengingati Allah adalah 
berbangga-bangga ke atas muka bumi yang lain. Walaubagaimana pun, menurut 
prinsip asas Naqshbandiyah, seseorang murid perlu melakukan Khalwat Dar Anjuman 
yakni berkhalwat dengan Allah Ta'ala ketika sedang berada dalam kesibukan khalayak 
manusia. 

"Zahir Ba Khalaq Wa Batin Ba Haqq", 

Pada zahirnya jasmani fizikal bersama dengan makhluk dan pada batinnya ruhani 
spiritualnya sedang bersama-sama, berdua-duaan dan berkhalwat dengan Allah Al- 
Khaliq. Mustahil kita dapat menyatukan diri kita dengan zatNya yang Maha Esa. 
Ketika berdua-duaan dengan Allah inilah, dia akan mentajallikan manefestasi 
keagungan dan kebesaranNya sehingga kita benar-benar akan mencapai yaqin bahawa 
tiada Tuhan selain Dia dan Dia adalah yang selayaknya disembah. Dengan penyaksian 
inilah kita mengucapkan Syahadah. Ucapan Syahadah yang diseratai dengan 
pandangan Musyahadah di dalam batin bahawa tiada yang lebih berkuasa dan 
menguasai segala sesuatu melainkan Allah. Merasakan satu dalam kewujudan dan 
menganggap satu dalam penyaksian adalah dua perkara yang berbeza, sedangkan 
perkara yang pertama adalah hal manakala yang kedua adalah Maqam. Hal bukanlah 
sesuatu yang perlu diusahakan kerana ianya merupakan limpahan dan kurniaan 
kefahaman dari Allah sedangkan Maqam pula adalah perkara yang perlu dituntut dan 
diusahakan oleh setiap murid Salik yang dalam perjalanannya menuju Allah. 
WallahuA'lam, Wabillahi Taufiq, Wassalam. 



Faqir Jalalludin Ahmad Ar-Rowi 

SURAT KETIGA PULUH SATU 



Kepada Saudara Armiza, Kelantan 

Wa'alaikum As-Salam Wa Rahmatullahi Wa Barakatuh. Nahmaduhu Wa Nusooli 

'Ala Rasulihil Karim; Amma Ba'du. 

Dari hamba yang dhaif lagi faqir, Jalaluddin Ahmad 'Ufiya Anhu Wa'an Walidaihi 
Wa'an Jami'il Muslimin, kepada saudara Armiza di Kota Baharu, Kelantan, semoga 
Allah melimpahkan limpahan faidhzNya yang berterusan ke atasmu. 

Berkenaan pertanyaan saudara untuk beramal dengan Wirid Naqshbandi, ianya 
diperbolehkan dan amat dianjurkan kepada sekelian pengikut Silsilah Tariqat 
Naqshbandiyah kerana ianya merupakan doa-doa dan zikir yang telah disusun oleh 
Hadhrat Shah Bahauddin Naqshband. Faqir mi telah diberikan ijazah untuk memberi 
Talqin Zikir Naqshbandiyyah Mujaddidiyyah dari guru hamba, Hadhrat Khwajah 
Khwajahgan Maulana Khan Muhammad Sahib untuk sesiapa yang datang kepada 
hamba meminta berbai'ah. Hamba juga memimpin suluk kerohanian untuk murid- 
murid hamba menurut suluk kerohanian Tariqat Naqshbandiyah Mujaddidiyah. Sekian 
hamba maklumkan. 

Wassalam. 
Faqir; 

Hadhrat Maulawi Jalaluddin Ahmad Ar-Rowi 
Naqshbandi Mujaddidi Uwaisi 

SURAT KETIGA PULUH DUA 

Kepada Saudara Hanif 

Bismillahir Rahmanir Rahim. 
Nahmaduhu Wa Nusolli 'Ala Rasulihil Karim, Amma Ba'du; 

Dari hamba yang haqir faqir dhaif, Jalaluddin Ahmad 'Ufiyallahu Anhu Wali Walidaihi 
kepada saudaraku yang Hanif, semoga Allah merahmatimu dan membimbingmu 
untuk menuju KehadhratNya dengan hati yang Hanif. Berkenaan pertanyaan saudara 
sama ada bolehkah belajar dengan hamba menerusi e-mail, maka hamba menjawab, 
boleh asalkan dengan adab yang ikhlas secara zahir mahupun batin, kerana perjalanan 
Tariqat Para Masyaikh Naqshbandiyah amat mengutamakan adab. 

Ba Adab Ba Nasib, 
Bey Adab Bey Nasib. 

Sebagai langkah yang awal untukmu, carilah masa yang sesuai untuk melakukan Bai'ah 
secara bersendirian, sama ada di waktu siang atau malam, pada tempat yang sesuai 
iaitu sunyi dari kesibukan manusia, sama ada di dalam masjid atau di dalam bilik. 
Lakukanlah Solat 2 rakaat dengan niat Taubat dan Hajat. Sesudah salam, Bacalah Surah 
Al-Fatihah sekali beserta A'uzubillah dan Bismillah, kemudian bacalah Surah Al-Ikhlas 
beserta Bismillah sebanyak 3 kali dan hadiahkah pahala pembacaan tersebut kepada 
Hadhrat Baginda Nabi Muhammad Rasulullah Sallallahu 'Alaihi Wasallam dan 
sekelian Arwah Para Masyaikh Naqshbandiyah Mujaddidiyah Uwaisiyah, khasnya 
kepada Syeikh hamba Hadhrat Khwajah Khwajahgan Maulana Khan Muhammad 
Sahib dan juga kepada hamba yang f aqir dan dhaif ini. 

Setelah itu, hendaklah memberikan tumpuan kepada ruhani hamba dengan 
membayangkan di dalam khayalan fikiran bahawa faqir ini sedang duduk berhadapan 
denganmu, kemudian hendaklah membayangkan bahawa limpahan faidhz dari Allah 
iaitu sesuatu yang bersifat Nur yakni cahaya yang datangnya dari arah atas Arash 
terlimpah pada Latifah Qalb hamba lalu terlimpah ke Latifah Qalbmu. 

Kekalkan bayangan ini dalam gambaran fikiran selama beberapa minit sehingga dapat 
merasakan cahaya faidhz tersebut benar-benar terlimpah pada hatimu. Kedudukan 
Latifah Qalb adalah pada anggaran dua jari di bawah puting tetek kiri dan sedikit 
condong ke arah ketiak kiri.Setelah kaifiyat di atas terhasil, maka bolehlah melakukan 
Bai'ah. Adab dan Kaifiyatnya adalah seperti berikut: 

Duduk dalam kedudukan antara dua sujud sambil menghadapkan diri ke arah 
Qiblat, lalu membayangkan faqir ini duduk di hadapanmu dan pegang kedua-dua 
tanganmu sambil membayangkan bahawa kamu sedang memegang tangan faqir ini, 
lalu ucapkanlah Ta'awuz dan Bismillah: 

A'uzubillahi Minash Syaitanir Rajim, Bismillahir Rahmanir Rahim. 
Kemudian, ucapkan Istighfar sebanyak 3 kali dengan laf az berikut: 
Astaghfirullaha Rabbi Min Kulli Zanbin Wa Atubu Ilaih. 
Kemudian, ucapkan Kalimah Syahadah seperti berikut: 

Asyhadu An La Ilaha Ilia Allah Wahdahu La Syarikalahu, 

Wa Asyhadu Anna Muhammadan Abduhu Wa Rasuluhu 

Kemudian ucapkan Kalimah Iman Mufassal seperti berikut: 

Amantu Billahi, Wa Malaikatihi, Wa Kutubihi, Wa Rusulihi, Wal Yaumil Akhir, Wal 

Qadri Khayrihi Wa Syarrihi Minallahi Ta'ala, Wal Ba'tsi Ba'dalMaut. 

Setelah itu, angkatlah kedua-dua tangan dan berdoa kehadhrat Allah dengan membaca 
Surah Al-Fatihah agar Dia membimbingmu atas perjalanan Tariqat Naqshbandiyah ini 
dengan keberkatan sekelian Rauhaniah Para Masyaikh Akabirin Silsilah Aliyah 
Naqshbandiyyah Mujaddidiyyah. Sebagai pelajaran yang awal, Para Masyaikh 
mengarahkan sekelian para Murid agar melakukan zikir Ismu Zat iaitu sebutan lafaz 
Allah Allah pada Latifah Qalb sebanyak 24,000 kali sehari semalam. 

Saudara boleh merujuk kepada risalah ringkas hamba yang berjudul Kaifiyat Zikir 
Ismu Zat dan Nafi Itsbat. Hendaklah berzikir dengan cepat-cepat dan selaju yang boleh 
tanpa didengari oleh telinga. Zikir hanya perlu dilakukan di dalam hati dengan sekuat- 
kuat suara hati dan selaju yang boleh. Ketika berzikir menggunakan rantai tasbih, 
tumpukan pandangan batin pada kedudukan Latifah Qalb sambil membayangkan 
limpahan faidzh dari Guru Murshid terlimpah pada Latifah Qalb diri. 

Teruskan berzikir sambil berjalan, duduk, berbaring mahupun berdiri. Hanya itulah 
yang perlu dilakukan, iaitu menyebut Allah Allah di dalam hati pada setiap masa dan 
keadaan sehingga datang beberapa ahwal yang berkaitan mimpi mahupun perasaan 
ruhani yang sangat perlu dilaporkan kepada Guru menerusi surat. Dalam beberapa 
keadaan tertentu, ianya mungkin merupakan isyarat untuk berubah kedudukan 
Latifah. 

Untuk menghasilkan peningkatan ruhaniah dengan lebih cepat dan berkesan, maka 
hendaklah beramal dengan membaca Syajarah Tayyibah iaitu doa bertawassul dengan 
nama-nama sekelian Para Masyaikh dalam Silsilah Aliyah Naqshbandiyah 
Mujaddidiyah. Setelah melakukan Bai'ah, saudara kirimkanlah data peribadi saudara 
dan doakanlah kepada hamba yang dhaif dan hina ini. Wassalamu 'Alaik. 

Maulawi Jalaluddin Ahmad Ar-Rowi 'Ufiya Anhu 

SURAT KETIGA PULUH TIGA 



Kepada Saudara Zulkifli Amir Muhammad Dahlan 

Wa'alaikumussalam Warahmatullahi Wabarakatuh. 
Bismihi Ta'ala Wa Nahmaduhu Wa Nusolli 'Ala Rasulihil Karim, Amma Ba'du. 

Dari hamba yang dhaif faqir haqir Jalaluddin Ahmad Ar-Rowi 'Ufiyallahu 'anhu Wali 
Walidaihi. Berkenaan Para Nabi Ulul Azmi, tentang perkara ini terdapat khilaf yakni 
perbezaan pendapat di kalangan Para Alim 'Ulama. Perkataan Ulul Azmi bererti 
orang-orang yang memiliki keazaman yang kuat dalam menyampaikan Risalah Agama 
dari Allah. Ada di kalangan Ulama yang berpendapat bahawa kesemua Para Rasul 
adalah Ulul Azmi seperti yang dinyatakan dalam Surah Al-Ahqaf ayat 35: 

Maka bersabarlah kamu seperti orang-orang yang mempunyai keteguhan hati dari 
rasul-rasul telah bersabar dan janganlah kamu meminta disegerakan (azab) bagi 
mereka. Pada hari mereka melihat azab yang diancamkan kepada mereka (merasa) 
seolah-olah tidak tinggal (di dunia) melainkan sesaat pada siang hari. (Inilah) suatu 
pelajaran yang cukup, maka tidak dibinasakan melainkan kaum yangfasik. 

Ada sebahagian 'Ulama berpendapat bahawa terdapat enam orang Rasul yang 
mencapai darjat Ulul 'Azmi iaitu Hadharat Nabi Adam Alaihissalam, Nabi Nuh 
Alaihissalam, Nabi Ibrahim Alaihissalam, Nabi Musa Alaihissalam, Nabi 'Isa 
Alaihissalam dan Nabi Muhammad Sallallahu Alaihi Wasallam. Antara yang 
berpendapat sedemikian adalah Hadhrat Syeikh Khalid Al-Baghdadi Rahmatullah 
Alaih pendiri Tariqat Naqshbandiyyah Khalidiyyah dan ada dinyatakannya di dalam 
kitab yang telah dituliskan berkenaan Aqidah berjudul I'tiqad Namah dalam bahasa 
Farsi. Pendapat ini juga dipegang oleh sebahagian besar 'Ulama dari Mazhab 
Hanafiyyah dan Maturidiyyah. 

Ada sebahagian 'Ulama pula berpendapat bahawa hanya lima orang Rasul sahaja yang 
mencapai darjat Ulul Azmi iaitu Hadharat Nabi Nuh Alaihissalam, Nabi Ibrahim 
Alaihissalam, Nabi Musa Alaihissalam, Nabi 'Isa Alaihissalam dan Nabi Muhammad 
Sallallahu Alaihi Wasallam. Antara yang berpendapat sedemikian adalah Para Ulama 
dari kalangan mazhab Syafi'iyyah dan Asha'ariyyah dan memang pendapat inilah yang 
masyhur seperti yang termaktub di dalam kebanyakan kitab-kitab Tauhid dan Aqidah. 
Mereka berpegang berdasarkan firman Allah dalam Surah Al-Ahzab ayat 7 seperti 
berikut: 

Dan (ingatlah) ketika Kami mengambil perjanjian dari nabi-nabi dan dari kamu 
(sendiri) dari Nuh, Ibrahim, Musa dan Isa putra Maryam, dan Kami telah mengambil 
dari mereka perjanjian yang teguh. 

Adapun hamba yang faqir lagi dhaif ini berpegang dengan pendapat Mazhab yang 
pertengahan iaitu seperti yang telah dinyatakan oleh Hadhrat Syeikh Khalid Al- 
Baghdadi Rahmatullah Alaih bahawa Hadhrat Nabi Adam Alaihissalam juga 
termasuk di dalam kalangan Para Nabi Ulul Azmi. Untuk berhujjah tentang perkara ini 
akan mengambil ruang masa dan tempat, kerana hamba perlu mengumpulkan dalil- 
dalil kemuliaan Hadhrat Baginda Nabi Adam 'alaihissalam dari Kitabullah dan Hadits 
Rasulullah Sallallahu Alaihi Wasallam. Walaubagaimanapun, pengetahuan tentang 
perkara ini akan jelas terhasil bagi mereka yang meneroka daerah Muraqabah Kamalat 
Nubuwwat, Muraqabah Kamalat Risalat dan Muraqabah Kamalat Ulul Azmi menerusi 
perjalanan silsilah Tariqat Aliyah Naqshbandiyah Mujaddidiyah. 

Bagi Para Masyaikh Naqshbandiyah, mereka memperolehi ilmu menerusi Musyahadah 
dan tidak dapat dinafikan bahawa menerusi Musyahadah mereka Para Nabi yang 
memiliki takluk dengan Latifah-latifah Alam Amar adalah sekelian Para Ulul Azmi 
yang lima termasuk Hadhrat Nabi Adam Alaihissalam, bahawa Baginda menakluki 
Alam Malakut menerusi Latifah Qalb atau dikenali sebagai Latifah Adami. 

Di dalam Surah Taha ayat 115 hingga 122 ada dinyatakan perihal Hadhrat Nabi Adam 
Alaihissalam yang pada awalnya tidak memiliki keazaman yang kuat, namun setelah 

menerima Tarbiyah dari Allah, Baginda telah menjadi seorang pilihan Allah. Dalam 
Surah Taha ayat 115 Allah berfirman, maksudnya: 

Dan sesungguhnya telah Kami perintahkan kepada Adam dahulu, maka ia lupa akan 
perintah itu, dan tidak Kami dapati padanya kemauan yang kuat. 

Dalam ayat 122 Taha, Allah berfirman: 

Kemudian Tuhannya memilihnya maka Dia menerima taubatnya dan memberinya 
petunjuk. 

Perkara ini merupakan perkara Khilafiyah dan khilaf seumpama ini tidak membawa 
kepada kekufuran dan kerosakan Aqidah bahkan meneguhkan keimanan dan 
memperkuatkan Aqidah. Segala yang benar adalah dari Allah dan yang salah adalah 
dari kerosakan nafsu diri hamba, tiada daya dan upaya untuk taat dan meninggalkan 
maksiyat melainkan dengan Taufiq Allah dan sesungguhnya Allah adalah lebih 
mengetahui apa yang kita tidak ketahui. 

Wassalam. 

Maulawi Jalaluddin Ahmad Ar-Rowi 
Naqshbandi Mujaddidi Uwaisi 

SURAT KETIGA PULUH EMPAT 

Kepada Saudara Zulkifli Amir Muhammad Dahlan 

Assalamu' alaikum Warahmatullahi Wabarakatuh. 
Alhamdulillah Wassolatu Wassalamu 'Ala Rasulillah. 

Dari hamba yang faqir Jalaluddin Ahmad kepada saudara Zulkifli Amir Muhammad 
Dahalan, semoga Allah merahmatimu. Terima kasih kerana sudi membaca tulisan 
hamba berkenaan Tariqah 'Aliyah Naqshbandiyah, semoga Allah menerima usaha 
hamba yang sedikit untuk urusan yang besar. Sekarang hamba menetap di Taman 
Selayang, Batu Caves, Selangor. Hamba yang faqir ini mengalu-alukan hasrat saudara 
untuk bertemu dan bersuhbah. Insya Allah segala niat yang baik pasti akan dikabulkan 
Allah Jika ada masa kelapangan saudara, boleh hubungi hamba di nombor berikut: 012- 
6594811. Semoga Allah menempatkan orang-orang yang bertemu dan berpisah kerana 
Allah di bawah naungan ' ArashNya di kehidupan Akhirat kelak. Wassalam. 

Faqir Jalaluddin Ahmad Ar-Rowi 'Ufiya ' Anhu 

SURAT KETIGA PULUH LIMA 

Kepada Saudara Faizal Harun 

Wa'alaikumussalam Warahmatullahi Wabarakatuh. 

Saudara boleh mendapatkan e-buku berkenaan Tariqat Naqshbandiyah karangan saya 
dalam Bahasa Melayu dan buku-buku saya yang lain dari scribd.com. Saya izinkan 
saudara untuk memuat-turun file pdf. dan jika suka boleh print. Buku-buku saya di 
scribd.com tidak diterbitkan dalam hard copy kerana kebanyakan publisher hanya 
memikirkan keuntungan bagi pihak mereka semata-mata. 

SURAT KETIGA PULUH ENAM 

Kepada Saudara Haji Hisham, Johor 

Wa'alaikum As-Salam Wa Rahmatullahi Wabarakatuh, 

Alhamdulillah, semoga Allah memberikan petunjuk dan hidayah kepada mereka yang 
mencari jalan pendekatan terhadap ZatNya. 

Hamba yang faqir ini memahami hasrat tuan dan mendoakan agar Allah memberikan 
keberkatan dalam niat baik yang dinyatakan. Hamba yang faqir ini bukanlah manusia 
yang paling berilmu, namun demi memanafaatkan ilmu yang Haqq berkenaan Zat 
Yang Haq adalah mustahil untuk hamba mengenepikan urusan ini, kerana hamba yang 
faqir ini mengharapkan belas Ihsan dan kurniaan dari Allah Ta'ala dalam membimbing 
hamba-hambaNya yang mencari jalan muktabar dalam menempuh perjalanan menuju 
kepadaMa'rifat Haqiqat ZatNya. 

Segala kekurniaan yang dinikmati bukanlah datang dari kesan amalan ibadah semata- 
mata, bahkan dengan berpegang teguh dengan amalan Sunnah Nabawiyyah dan 
mengikatkan diri Ruhani dengan Ruhaniah Para Masyaikh Akabirin Naqshbandiyah 
Mujaddidiyah. Tariqat Naqshbandiyah Mujaddidiyah ini meletakkan Syuhud pada 
suatu maqam yang suci di mana para murid digesa agar melakukan Zikrullah Khafiyah 
sebanyak-banyaknya pada Lataif agar menerusi cahaya ingatan tersebut dapat 
menerangkan penglihatan mata hati dan mata akal untuk kita sentiasa memandang dan 
mengawasi limpahan kurniaan Faidhz dari Allah Subhanahu Wa Ta'ala pada setiap 
masa dan keadaan. 

Untuk memperolehi nikmat yang sempurna menerusi Nisbat Silsilah Aliyah 
Naqshbandiyah Mujaddidiyah ini, perlulah melakukan ikatan Bai'ah antara Murshid 
dan Murid yang merupakan suatu Sunnah Hadhrat Baginda Nabi Muhammad 

Rasulullah Sallallahu 'Alaihi Wasallam dan Para Sahabat Radhiyallahu 'anhum ajma'in 
dan merupakan amalan sekelian Para Masyaikh dalam sekelian jalan Tariqat. Adalah 
lebih elok jika tuan dapat melakukan Solat Hajat dan Istikharah dua Raka'at untuk 
memohon petunjuk dan keberkatan menerusi Jalan Tariqat yang mulia ini, 
Naqshbandiyah Mujaddidiyah dan ikhlaskan niat untuk mencari keredhaan Allah. 
Setelah mendapat ketetapan hati dan tiada lagi rasa ragu-ragu atau was-was, maka 
ianya merupakan petanda bahawa tuan sudah benar-benar bersedia untuk mengambil 
Bai'ah. Hamba yang faqir ini mendoakan agar tuan sentiasa dilimpahi dengan Rahmat 
dari Allah Subhanahu Wa Ta'ala. 

Wabillahi Taufiq Wal Hidayah, Wassalamu'alaikum Warahmatullah. 

Hadhrat Maulawi Jalaluddin Ahmad Ar-Rowi 'Ufiya Anhu 

SURAT KETIGA PULUH TUJUH 

Kepada Saudara Hakimi Arifin 

Waa'alaikumussalam Warahmatullah, 

Berkenaan Tariqat Al-Irdiah yang dimaksudkan, kami dapati ianya bukan dalam 
silsilah Tariqat muktabar kerana tiada sebarang Sahabat mahupun Tabi'in di dalam 
silsilah tersebut, dalam ertikata lain dengan keadaan silsilah yang sedemikan sudah 
tentunya menimbulkan keraguan banyak pihak. Namun, perkara ini terserah kepada 
saudara sendiri kerana jika saudara merasakan dapat memperolehi manafaat ruhani 
dan batin menerusi perdampingan dengan guru-guru saudara, maka mungkin habuan 
saudara telah ditetapkan menerusi mereka. Walaubagaimanapun, jika saudara merasa 
terdapat sesuatu kemusykilan atau perasaan yang tidak menyenangkan jiwa atau 
merasakan tiada sebarang manafaat zahir mahupun batin, maka ada baiknya saudara 
beristikharah dan memohon hajat dari Allah agar diberikan petunjuk untuk 
mendapatkan seorang Murshid yang dapat membimbing perjalanan Syariat dan 
Tariqat saudara secara zahir dan batin demi mencapai kesempurnaan Ma'rifat dan 
Haqiqat. 

Adapun berkenaan silsilah Tariqat Naqshbandiyah yang saudara nyatakan, tiadalah 
hamba dapat nafikan bahawa silsilah tersebut adalah silsilah Naqshbandiyah 
Khalidiyah. Walaubagaimanapun, hamba masih belum jelas dengan dasar-dasar ajaran 
Tariqat Al-Irdiah dan apakah maksud dalam perjalanan Tariqat tersebut? 
Sekian, Wasalam. 

Faqir Jalaluddin Ahmad Ar-Rowi 'Ufiya Anhu 

SURAT KETIGA PULUH LAP AN 

Kepada Saudara Hakimi Arifin 

Wa'alaikum As-Salam Wa Rahmatullahi Wa Barakatuh. 

Semoga Allah memberikan petunjuk dan hidayahnya kepada mereka yang ikhlas 
mencari keredhaanNya. Ketahuilah, bahawa Tariqat adalah jalan untuk mencapai 
kesempurnaan Syariat dan Sunnah Nabawiyyah. Guru yang benar memimpin para 
murid untuk menuju Allah menurut Sunnah. Sebaik-baik guru adalah yang zahirnya 
menurut Syariat dan batinnya sentiasa bersama Yang Haqq. 

Jika seseorang guru Tariqat tidak berpegang teguh dengan pengamalan Syariat, maka 
bagaimana murid-muridnya dapat memahami hakikat Syariat dan hakikat Yang Haqq. 
Sekiranya seseorang murid mula meragui tentang gurunya, maka terputuslah limpahan 
dari gurunya dan sekiranya amalan yang diberikan oleh gurunya tidak dapat 
dilaksanakannya, maka hendaklah berdoa memohon kepada Allah agar ditunjukkan 
kepada kita siapakah yang sebaik-baiknya untuk dijadikan sebagai guru murshid bagi 
diri kita. 

Walaubagaimanapun, jika menurut adab, seseorang itu tidak sepatutnya melihat 
keaiban gurunya, akan tetapi dalam masalah saudara, Allah telah menunjukkan 
keaiban yang tertera pada guru dan jika dinilai menurut Syariat Islam berpandukan 
Sunnah Nabawiyah, pekerjaan meninggalkan Solat Jumaat dengan sengaja dan 
meninggalkan berpuasa pada bulan Ramadhan dengan sengaja adalah dosa yang besar. 

Janganlah terlalu ghairah untuk menurut jalan Tariqat Tasawwuf tanpa meneliti 
segenap perkara dengan sehalus-halusnya. Di dalam Muqaddimah Ar-Risalah Al- 
'Aliyah hamba ada menjelaskan tentang kriteria penting dalam memilih jalan Tariqat 
Tasawwuf ,yang mana antara perkara yang paling utama adalah Aqidah Iman menurut 
Ahli Sunnah Wal Jama'ah dan amalan Ibadah menurut Sunnah Hadhrat Baginda 
Rasulullah Sallallahu 'Alaihi Wasallam. 

Sebaiknya, menurut pandangan hamba, eloklah saudara melakukan solat hajat 
istikharah dan berdoa memohon kepada Allah untuk mencari atau ditunjukkan kepada 
seorang guru murshid yang benar-benar dapat membimbing perjalanan Ruhani 
saudara berpandukan Al-Quran dan As-Sunnah. Jika ada jalan Tariqat yang 
mengenepikan kedua-dua asas tersebut atau mengambil ringan terhadapnya, maka 
ternyata terdapat kelemahan dalam perjalanan tersebut. Bagi para pengikut Tariqat 
Naqshbandiyah, aqidah yang sahih dan beramal menurut Sunnah Hadhrat Baginda 
Rasulullah Sallallahu 'alaihi Wasallam merupakan perkara yang paling utama di 
samping Zikrullah. 

Demikianlah penjelasan hamba yang serba ringkas ini, harapan hamba mudah- 
mudahan saudara dapat membuat pertimbangan dengan lebih baik dan doa hamba, 
agar saudara ditemukan dengan seorang pembimbing Ruhani yang dapat membimbing 
saudara untuk mencapai ma'rifat Allah dengan sebenar-benarnya. 

Wassalamu'alaikum Warahmatullah. 

Faqir Haqir 

Maulawi Jalaluddin Ahmad Ar-Rowi 

SURAT KETIGA PULUH SEMBILAN 

Kepada Saudara Hakimi Arifin 

Wa'alaikumussalam Warahmatullahi Wabarakatuh 

Semoga Allah melimpahkan Rahmat Kasih SayangNya kepada mereka yang mengasihi 
saudara-saudara mereka yang beriman serta mendoakan mereka. Mudah-mudahan 
Allah mengharumkan Ruh mereka sekeliannya. Terima kasih kerana menzahirkan 
keinginan untuk mengenali diri hamba yang dhaif. Yang mempertemukan dan yang 
memisahkan segala sesuatu adalah Allah. Andaikata saudara berhasrat untuk bertemu 
dengan hamba yang miskin faqir ini, berdoalah minta agar dipertemukan. Tiada yang 
menemukan segala sesuatu melainkan Dia. Hamba menetap di Selayang, Selangor. 

Adapun berkenaan pertanyaan saudara, ianya tiada dalam pengetahuan hamba yang 
amat kurang ilmu pengetahuan ini. Perjalanan hamba hanyalah Naqshbandiyah dan 
tiada tertumpu pandangan hati hamba untuk meneroka perjalanan Tariqat lain 
melainkan pengetahuan yang telah diberikan kepada hamba. Berkenaan Syeikh 
Bahoqman juga tiada pernah hamba mendengarnya kerana tidak pernah diperkenalkan 
kepada hamba sebelum ini. Adapun faqir ini hanya berwasilah dengan Para Masyaikh 
hamba dari silsilah Aliyah Naqshbadiyah Mujaddidiyah menerusi jalan Uwaisiyah dan 
Syeikh hamba adalah seorang Wali Qutub yang bernama Hadhrat Khwajah 
Khwajahgan Maulana Khan Muhammad Sahib Khanqah Sirajiah Mudda Zilluhul Ali 
yang kini menetap di Khanqah Sirajiah, Kundiyan, Mianwali, Pakistan dan berusia 
dalam lingkungan 90 tahun. Setelah menerima limpahan Faidhz darinya, pandangan 
batin hamba yang tertumpu untuk berdamping dengan Ruhaninya dan mengambil 
Istifadah batin darinya. Mudah-mudahan Allah memanjangkan usianya dan 
melebarkan bayangnya. 

Wassalam. 

Faqir Haqir Maulawi Jalaluddin Ahmad Ar-Rowi 

Rasail Ar-Rowi Jilid Pertama 



SURAT KEEMPAT PULUH 



Kepada Saudara Hakimi Arifin 

Wa'alaikumussalam Warahmatullahi Wabarakatuh. 
Alhamdulillah Wassolatu Wassalamu 'ala Rasulillah. 

Semoga Allah merahmati orang-orang yang mencari jalan pendekatan terhadap 
ZatNya. Pertama sekali hamba yang faqir ini bersyukur kehadhrat Allah kerana ada 
juga di kalangan hamba-hambaNya yang sudi membaca kitab hamba yang tak 
seberapa. Adapun kitab Ar-Risalah Al-'Aliyah yang telah hamba terbitkan di 
scribd.com sebelum ini terdiri dari Jilid 1, Jilid 2, Jilid 3 dan Jilid 4. Jilid-jilid yang 
seterusnya akan menyusul nanti, Insya Allah. 

Saudara boleh melayarinya dan boleh memuatturunkannya. Di samping itu saudara 
juga boleh mendapatkan buku hamba yang berjudul "Asas-Asas Tariqat 
Naqshbandiyah Mujaddidiyah" di laman tersebut. Layari profile: Jalaluddin Ahmad 
Ar-Rowi dan saudara boleh mendapatkan buku-buku saya yang lain. Kitab-kitab dan 
buku hamba adalah percuma untuk diambil manafaatnya. Hamba berdoa mudah- 
mudahan Allah menjadikannya sebagai asbab Hidayah untuk seluruh Ummat Nabi 
Muhammad Rasulullah Sallallahu 'Alaihi Wasallam di seluruh muka alam sehingga ke 
hari Qiyamat. 

Berkenaan hasrat saudara yang ingin bertemu, hamba tinggal di Selayang, Batu Caves. 
Namun, faqir tidaklah begitu penting untuk ditemui dan dikenali melainkan jika 
urusan yang benar mustahak. Mudah-mudahan Allah merahmatimu saudaraku atas 
jalan Naqshbandiyah dan semoga Allah menetapkan kita menuruti jalan tersebut. 



Wassalam. 



Faqir Jalaluddin Ahmad Ar-Rowi 

